**УТВЪРДИЛ:**



**МИНИСТЕРСТВО НА ОКОЛНАТА СРЕДА И ВОДИТЕ**

**Главна дирекция „Оперативна програма Околна среда“**

Европейски фонд за регионално развитие на ЕС

**УСЛОВИЯ ЗА КАНДИДАТСТВАНЕ**

ПО процедура № BG16FFPR002-3.008

**„****ИЗПЪЛНЕНИЕ НА МЯРКА 67 ОТ НАЦИОНАЛНАТА РАМКА ЗА ПРИОРИТЕТНИ ДЕЙСТВИЯ ЗА НАТУРА 2000“**

по Приоритет 3 „ Биологично разнообразие”

на Програма „Околна среда 2021-2027 г.”

**1. Наименование на програмата:**

Програма „Околна среда“ 2021 – 2027 г. (ПОС 2021-2027 г.)

**2. Наименование на приоритета и специфичната цел:**

Приоритет „Биологично разнообразие“, Специфична цел: „Подобряване на защитата и опазването на природата, биологичното разнообразие и екологосъобразната инфраструктура, включително в градските райони, и намаляване на всички форми на замърсяване“.

**3. Номер и наименование на процедурата:**

BG16FFPR002-3.008 „Изпълнение на мярка 67 от Националната рамка за приоритетни действия за НАТУРА 2000“.

**4. Измерения по кодове:**

Измерение 1 - Област на интервенция - 078

Измерение 2 - Форма на финансиране - 001

Измерение 3 - Териториален механизъм - 033

Измерение 4 - Стопанска дейност – 024

Измерение 5 - Равенство между половете ЕФСУ – 03

Измерение 6 - Режим на помощ - НП

**5. Териториален обхват:**

Проектите по процедурата се изпълняват на територията на Република България. При съобразяване на Плана за действие за опазване на популациите на пещеролюбивите прилепи в България за периода 2024 – 2033 г., утвърден със Заповед № РД-896/10.11.2023 г. на министъра на околната среда и водите, мярка 67 от НРПД за Натура 2000 в България за периода 2021 – 2027 г. следва да се приложи в следите пещери: 1. Юбилейна, 2. Бачо Киро, 3. Андъка, 4. Магура, 5. Съева дупка, 6. Снежанка, 7. Ягодинска пещера, 8. Дяволско гърло, 9. Ухловица, 10. Деветашката пещера, 11. Венеца, 12. Бисерна, 13. Седларката, 14. Еменската пещера, 15. Леденика, 16. Мандрата, с. Чавдарци, 17. Мандрата, с. Микре, община Угърчин, 18. Гъбарника, с. Красен, 19. Пещери с антропогенен произход в ПП „Златни пясъци“, 20. Божите мостове.

**6. Цели на предоставяната безвъзмездна финансова помощ по процедурата и очаквани резултати:**

Подобряване природозащитното състояние на пещеролюбиви видове прилепи (1302 Rhinolophus mehelyi, 1306 Rhinolophus blasii, 1307 Myotis blythii, 1310 Miniopterus schreibersii, 1316 Myotis capaccinii, 1323 Myotis bechsteinii Дългоух, 1324 Myotis myotis), чрез възстановяване на входовете и микроклимата в пещери. В резултат от процедурата се очаква подобрено природозащитното състояние на целевите видове прилепи и изпълнение на мярка 67 от Националната рамка за приоритетни действия за НАТУРА 2000.

Резултатите от процедурата ще допринесат за постигане на основната цел на Плана за действие за опазване на популациите на пещеролюбивите прилепи в България за периода 2024 – 2033 г. - пряко опазване и подобряване на природозащитното състояние на пещеролюбивите видове прилепи и техните местообитания в България, посредством определянето и изпълнението на конкретни дейности за 10 годишния период на действие на плана, както и на Второстепенна цел 4: Намаляване на отрицателни въздействия и лимитиращи фактори върху популациите и местообитанията на видовете (убежища, хранителни местообитания и миграционни коридори), произтичащи както от социално-икономическото развитие на страната, така и в резултат на естествени процеси в екосистемите, чрез прилагане на адаптивни и смекчаващи мерки.

**7. Индикатори (показатели)[[1]](#footnote-2):**

**Индикатор (показател) за изпълнение:**

*•*  Видове с подобрен природозащитен статус (или с тенденция за подобряване) - %.

- *Целева стойност за по-слабо развитите региони – %*

*Като базова стойност кандидатът посочва „0“, а като целева – подобрените оценки в % (процентно) изражение, изчислени по Указанията за изчисление на целевата стойност на индикаторите (Приложение № 3 към условията за кандидатстване).*

**Индикатор (показател) за изпълнение:**

• Площ на защитените зони по „Натура 2000“, обхванати от мерки за опазване и възстановяване – ха.

*- Целева стойност за по-слабо развитите региони – ха.*

*Като базова стойност кандидатът посочва „0“, а като целева – площта, в рамките на която ще се интервенира по проекта. При подаване на проектното предложение се представя информация за изчислението на целевата площ на интервенции – описателна част и геореферирани данни.*

Целевите стойности на индикаторите отчитат постигнатия напредък по проектите, които се изпълняват единствено в по-слабо развитите региони.

**ВАЖНО**: Индикаторите (показателите) ще се приемат от Управляващия орган на ПОС 2021-2027 г. за изпълнени съгласно предвиденото в административния договор за безвъзмездна финансова помощ (АДБФП) и приложенията към него.

**8. Общ размер на безвъзмездната финансова помощ по процедурата** **и разпределение по категория региони (ако е приложимо):**

Общият размер на средствата, които могат да бъдат предоставени по процедурата е до 762 773,70 лв. (седемстотин шестдесет и две хиляди седемстотин седемдесет и три лева, седемдесет стотинки). Дейностите по настоящата процедура се подпомагат финансово от Европейския фонд за регионално развитие (ЕФРР) и от националния бюджет на Република България.

Управляващият орган на ПОС 2021-2027 г. си запазва правото да не предостави изцяло посочената сума, в случай че проектното предложение не отговаря на изискванията на условията за кандидатстване или в случай че предвидените за изпълнение дейности по проекта изискват по-малък финансов ресурс.

Посоченият общ размер на безвъзмездната финансова помощ (БФП) по процедурата може да бъде увеличаван при наличие на финансов ресурс по приоритета, без изменение на условията за кандидатстване.

**9. Минимален (ако е приложимо) и максимален размер на безвъзмездната финансова помощ за конкретен проект:**

По процедурата един кандидат може да подаде само едно проектно предложение, за което няма определен минимален размер на безвъзмездната финансова помощ. Максималният размер на БФП е до размера на бюджета по процедурата.

Управляващият орган има право да увеличава одобрения в проектно предложение бюджет по реда на глава шеста от условията за изпълнение по настоящата процедура без изменение на настоящите условия за кандидатстване.

**10. Процент на съфинансиране[[2]](#footnote-3):**

Процентът на съфинансиране на БФП по процедурата е както следва:

- средства от Европейския фонд за регионално развитие (ЕФРР) в размер на 85% - до 648 357,65 (шестстотин четиридесет и осем хиляди триста петдесет и седем лева и шестдесет и пет стотинки) и

- национално съфинансиране в размер на 15% - до 114 416,05 лева (сто и четиринадесет хиляди четиристотин и шестнадесет лева и пет стотинки).

Допустимо е съфинансиране (собствено участие) от страна на кандидата без ограничение на неговия дял.

**11. Допустими кандидати:**

Структури на/към Министерство на околната среда и водите (МОСВ)/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши учебни заведения.

***За да бъде оценен кандидат като допустим по настоящата процедура:***

1. Кандидатите научни институти следва да имат основен предмет на дейност, свързан със защита/опазване на околната среда, респективно някое от следните професионални направления: „Биологически науки“ и „Науки за земята“.

2. Кандидатът природонаучен музей трябва да бъде с определени функции, свързани със защита/опазване на околната среда.

3. Кандидатът ЮЛНЦ следва да е извършвал дейност за финансова година 2022 и/или 2023 г. – представят се ОПР и/или счетоводен баланс, от които по отношение на текуща печалба/загуба, стойност на собствения капитал и стойност на актива в баланса е видно, че кандидатът/партньорът са извършвали дейност, както и по отношение на приходите и разходите в ОПР да е налице число, различно от 0.

4. Кандидатите ЮЛНЦ следва да са вписани в регистъра на юридическите лица с нестопанска цел/регистър БУЛСТАТ най-малко 18 месеца, предхождащи месеца, в който е подадено проектното предложение; същите да са определени за извършване на общественополезна дейност по смисъла на Закона за юридическите лица с нестопанска цел (ЗЮЛНЦ), като в устава/учредителния акт следва да са налице текстове, от които да е видно, че поне една от целите на организацията е свързана със защита/опазване на околната среда. Не са допустими кандидати, които не са пререгистрирани по реда на ЗЮЛНЦ (изм. ДВ. бр.107 от 18 Декември 2020 г.).

5. За кандидатите ЮЛНЦ, научни институти, природонаучни музеи и висши училища, стопанската и нестопанската им дейност, разходите и финансирането им, следва да са ясно разделени. Подобни доказателствени документи могат да бъдат счетоводна политика или извлечение от нея, индивидуален сметкоплан, баланс, отчет за приходите и разходите, копия от приходни касови ордери, извлечения от банкови сметки, от касова наличност и др., като няма ограничение по отношение на техния брой.

6. Кандидатите/партньорите – научни институти, природонаучни музеи и висши училища трябва да са вписани в Регистъра за научната дейност в Република България, поддържан от Министерството на образованието и науката, като в допълнение кандидатът/партньорът – висше училище следва да бъде акредитиран от Националната агенция за оценяване и акре-дитация.

7. Допустими за изпълнение на научни дейности (ако е приложимо) са кандидати, които представляват „научноизследователски организации“ по смисъла на т. 16, буква „щ“, „ее“ от Рамката за държавна помощ за научни изследвания, развитие и иновации (2022/C 414/01) (Рамката). Съгласно цитираната разпоредба, „организация за научни изследвания и разпространение на знания“ или „научноизследователска организация“ означава субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране:

а) чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания;

б) когато тези субекти упражняват също така и стопански дейности, финансирането, разходите и приходите от тези стопански дейности трябва да се отчитат отделно;

в) предприятия, които могат да окажат решаващо влияние върху такъв субект, например в качеството на акционери или членове, не могат да се ползват от преференциален достъп до постигнатите от него резултати.

Изискването по буква „а“ се доказва за кандидатите и партньорите чрез:

- Акт за създаване и устройствен правилник, друг правилник за устройството и/или дейността, устав или други правила, уреждащи осъществяваните дейности от кандидата/партньора и начина на финансирането им;

- Документ, удостоверяващ че съответната научна организация е вписана в Регистъра за научната дейност в Република България, поддържан от Министерството на образованието и науката.

Изискването по буква „б“ се доказва от кандидатите и партньорите чрез представянето на следните документи:

- Действащи към датата на кандидатстване счетоводна политика или извлечение от нея, от които да е видно, че разделението на икономическите от неикономическите дейности е осигурено към датата на кандидатстване, индивидуален сметкоплан, годишен финансов отчет, вкл. баланс и отчет за приходите и разходите и/или др.

Изискването по буква „в“ се доказва от кандидатите и партньорите чрез представянето на документите за доказване на изискването по буква „а“.

**12. Допустими партньори (ако е приложимо):**

Партньорството по настоящата процедура е допустимо, но не е задължително.

Допустими партньори по процедурата по смисъла на параграф 1, т. 5 от Допълнителните разпоредби на ПМС № 23/2023 г. са:

Структури на/към МОСВ/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши учебни заведения.

В случай на партньорство, разходите, извършени от партньора в хода на подготовката и изпълнението на проекта, са допустими за финансиране при същите условия, които се прилагат по отношение на кандидата.

***За да бъде оценен като допустим един партньор, следва да бъдат изпълнени следните изисквания и условия:***

1. Партньорът следва да удовлетворява всички изисквания и условия, които се отнасят за кандидата, съгласно посочените в Раздел 11 *„Допустими кандидати“* от условията за кандидатстване.

2. Партньорствата по настоящата процедура не е необходимо да бъдат регистрирани в съда. На етапа на кандидатстване трябва да се представи подписано споразумение между кандидата и партньора, в което се уреждат ясно най-малко:

- правата и задълженията между страните във връзка с подаването на проектното предложение и изпълнението на дейностите по проекта;

- определянето на конкретните финансови ангажименти на всяка от страните във връзка с изпълнението на проекта и по отношение на исканата БФП, в т.ч. собственото участие (собствен принос); ясно разпределение на отговорностите при евентуално налагане на финансови корекции на бенефициента, включително във връзка с дейността на партньора[[3]](#footnote-4);

- стратегията за възлагане на обществени поръчки, вкл. ако е приложимо, съвместно възлагане на обществени поръчки/ процедури за избор на изпълнител по проекта, как ще бъдат подготвяни и провеждани съответните процедури;

- реда за възстановяване на сумите на партньора след извършени разплащания по проекта от Управляващия орган.

**13.** **Дейности, допустими за финансиране:**

Дейностите, предвидени за изпълнение следва да съответстват на принципа на ефективност и ефикасност, да са с нестопански характер, да водят до постигането на целите на процедурата и на Приоритет „Биологично разнообразие“ на ПОС 2021-2027 г., да са в съответствие с принципа за „ненанасяне на значителни вреди“, с принципите за равнопоставеност между половете и осигуряване на равни възможности за всички.

Преди подаване на проекта кандидатът следва да извърши оглед на целевите защитени зони и площи, които ще бъдат заявени като обект на интервенция. За тях трябва да бъде изискано съгласие от собствениците за извършване на дейности, след което да се подаде уведомление по реда на екологичното законодателство до компетентния орган.

При стартиране изпълнението на дейности по процедурата преди сключване на АДБФП бенефициентите следва да изпълняват мерките за видимост, прозрачност и комуникация, заложени в Дял IV, глава III „Видимост, прозрачност и комуникация“ на Регламент (ЕС) 2021/1060.

Допустими за финансиране са следните дейности, които кандидатът описва и обосновава в проектното предложение:

**13.1. Подготовка на проекта:**

- извършване на проучвания, процедури по екологичното законодателство, набавяне на разрешителни документи, изискващи се по националното законодателство, разработване на анализ на остойностяването и др.;

**13.2.** **Изпълнение на дейности от мярка 67 от НРПД и Плана за действие за опазване на популациите на пещеролюбивите прилепи в България за периода 2024 – 2033 г., утвърден със Заповед № РД-896/10.11.2023 г. на министъра на околната среда и водите.**

Мярката цели да намали безпокойството на прилепните колонии от страна на посетителите на пещери, като предвижда, според конкретните нужди за всеки отделен обект, инсталиране и поддържане на врати на входовете на пещери, инсталиране на огради около входовете на пещерата, затваряне на части от пещери в близост до прилепни колонии, контрол на посетителите от водачи или охранители и ограничения на използване на светлини. Планът за действие предвижда разчистване на входовете на пещери, определени като значими прилепни убежища, от дървесна и храстова растителност, затрудняващи или възпрепятстваща полета на прилепите към убежището и препоръчва където е необходимо, при възможност към мярката да се включи и премахване от входовете на пещери, важни убежища на прилепи, на къмпинг инфраструктура (пейки, огнища), която стимулира човешки активности, създаващи безпокойство за прилепите. За всеки конкретен обект (пещера), кандидатите следва да определят приложимите от горепосочените дейности на база на посещение на терен.

**13.3. Организация и управление на проекта, видимост, прозрачност и комуникация и подготовка на документация за възлагане на обществени поръчки**

**Организацията и управлението на проекта** включва организиране и обезпечаване работата на екипа за управление на проекта - възнаграждения, осигуровки и командировъчни разходи, осигуряване на необходимите консумативи, материали и оборудване за администриране на проекта.

Всеки бенефициент е пряко отговорен за управлението на проекта и осигуряване качественото изпълнение на заложените дейности. Той следва да предвиди достатъчно механизми за взаимодействие между членовете на екипа за управление на проекта при изпълнение на задачите и отчитане на работата, с цел осигуряване на вътрешна оценка и контрол, както и за мониторинг на напредъка по проекта и предприемането на корективни мерки, при необходимост.

Членовете на екипа могат да бъдат вътрешни за организацията служители, както и външни експерти, на които е възложено изпълнение на дейностите по организация и управление по реда на ЗОП или на глава четвърта от Закона за управление на средствата от Европейските фондове при споделено управление (ЗУСЕФСУ). Това следва да бъде изрично упоменато в проектното предложение.

Ръководителят на бенефициента/представляващият бенефициента не може да взема участие в управлението на проекта. Ръководителят на проекта не може да съвместява функциите на ръководител с тези на член на екипа за управление на проекта.

Всеки кандидат следва да осигури ясна организационна структура за управление на проекта, в която са включени ръководител на проекта и членове с посочени задачи и изисквания за необходимата квалификация и отговорности на всеки отделен член. Членовете на екипа за управление следва да покриват функции като подготовка на документите, необходими за извършване на плащания и за верификация на разходите, мониторинг и докладване, изпълнение на мерки за видимост, прозрачност и комуникация, съхранение на документите по проекта, както и функции по координация на дейностите по проекта. Членове на екипа за управление могат да съвместяват различни функции, с изключение на такива, при които едната от съвместяваните позиции е с контролни функции спрямо другата.

Предвидената организационна структура следва да демонстрира разделение на функциите в екипа, като не е допустимо припокриване на функциите и задачите, както между отделните членове в екипа за управление, така и с външни изпълнители по проекта.

Предвидените мерки за **видимост, прозрачност и комуникация** трябва да отговарят на условията и изискванията, описани в Дял IV, глава III „Видимост, прозрачност и комуникация“ на Регламент (ЕС) 2021/1060. В тази връзка бенефициентите има задължение при дейностите за комуникация, видимост и прозрачност да указва произхода на финансирането чрез поставяне на емблемата на ЕС в съответствие с посочените технически характеристики съгл. чл. 47 и Приложение IX от Регламент (ЕС) 2021/1060, налични на <https://ec.europa.eu/regional_policy/en/information/logos_downloadcenter/>.

Оперативни насоки за използване на емблемата на ЕС за периода 2021-2027 г. можете да намерите тук: <https://ec.europa.eu/info/sites/default/files/eu-emblem-rules_en.pdf>. Логото на Програма „Околна среда“ и примерна бланка могат да бъдат изтеглени от следния линк: <https://www.eufunds.bg/bg/opos/term/414>

При изпълнение на дейностите за видимост, прозрачност и комуникация съгласно чл. 50 от Регламент (ЕС) 2021/1060 бенефициентът следва:

- да публикува на уебсайта си и на сайтове в социални медии кратко описание на проекта, пропорционално на равнището на подкрепата, неговите цели и резултати, като откроява финансовата подкрепа от Съюза;

- да включва по видим начин текст, подчертаващ подкрепата от Съюза, в документите и комуникационните материали, свързани с изпълнението на проекта и предназначени за обществеността или за участниците;

- да поставя устойчиви табели или табла, ясно видими за обществеността, на които се откроява емблемата на Съюза в съответствие с техническите характеристики, посочени в приложение IX, веднага щом започне физическото изпълнение на проекта, включващи физически инвестиции, или инсталирането на закупеното оборудване, с общ размер на разходите над 500 000 евро;

Следва да се има предвид, че Управляващият орган на ПОС 2021-2027 г. не съгласува мерките за видимост, прозрачност и комуникация по време на изпълнението на проекта, а единствено следи за тяхното прилагане.

Съгласно чл. 49, пар. 6 от Регламент (ЕС) 2021/1060, във връзка с чл. 22, ал. 2 от условията за изпълнение, бенефициентите следва да предоставят при поискване на институциите, органите, службите и агенциите на ЕС материалите за осигуряване на комуникация и видимост, като предоставят на ЕС безвъзмезден, неизключителен и неотменим лиценз за използването на тези материали и всички вече съществуващи права, свързани с тях, съгласно приложение IX от същия Регламент. Това следва да бъде съобразено при подготовка на документацията за възлагане на дейностите и при сключване на договорите с изпълнители.

**Подготовката на документация за възлагане на обществени поръчки** – на етапа на кандидатстване по настоящата процедура възлагането на дейностите по **т. 13.1** и **13.2**, включени в съответния проект и предвидени за изпълнение от външен изпълнител, трябва да бъде стартирано – поръчките по ЗОП или публичните покани по глава четвърта от ЗУСЕФСУ да са обявени, вкл. тези, за които приложение намира чл. 114 от ЗОП. Обстоятелството се доказва с предоставянето на списък с линкове към ЦАИС ЕОП и/или ИСУН.

При подготовката на документацията за възлагането, при провеждането на процедурите по възлагане и при сключването на договори с изпълнители и тяхното изпълнение следва да бъдат съобразени и изискванията в условията за изпълнение по настоящата процедура.

**13.4. Постигане на съответствие с екологичното законодателство**

За целите на настоящата процедура чрез подбор се изисква на етапа на кандидатстване да бъдат издадени и да се представят крайни актове по реда на екологичното законодателство – Решения на компетентен орган от съгласуване по реда на екологичното законодателство за планираните дейности.

Предвид факта, че по процедурата не се подкрепя изграждане на инфраструктура с очаквана продължителност (жизнен цикъл) над 5 години, а резултатите и активите, които се придобиват в резултат от изпълнението на дейностите също са с очаквана продължителност (жизнен цикъл) по-малка от 5 години, разпоредбите на чл. 73, пар. 2, буква „й“ от Регламент (ЕС) 2021/1060 не са приложими за проектните предложения.

**13.5. Видове недопустими дейности:**

Посочените по-долу дейности са недопустими за финансиране по процедурата:

- дейности извън обхвата на мярка 67 от Националната рамка за действия за Натура 2000;

- дейности извън посочените в т. 7.2.1 от Плана за действие за опазване на популациите на пещеролюбивите прилепи в България за периода 2024 – 2033 г., утвърден със Заповед № РД-896/10.11.2023 г. на министъра на околната среда и водите и извън посочените в него пещери;

- всякакви дейности от търговски и/или друг характер, генериращи печалба за кандидата;

- дейности, извършени в нарушение на правилата за държавни помощи;

- дейности, свързани със закупуването на дълготрайни материални активи – втора употреба;

- дейности, за изпълнението на които вече е било предоставено финансиране със средства от Европейските фондове за споделено управление (ЕФСУ) или чрез други фондове и инструменти на Европейския съюз, както и с други публични средства, различни от тези на бенефициента;

- операции, които са физически завършени или изцяло осъществени преди подаването на Формуляра за кандидатстване от бенефициента, независимо дали всички свързани плащания са извършени от него.

- други дейности, извън обхвата на процедурата и непопадащи в обхвата на Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060;

- дейности за одит на проекта.

В случай че бенефициентът предвижда изпълнение на недопустими дейности, той посочва тяхната стойност и източника на финансиране в проектното си предложение, като разходите за същите няма да бъдат възстановени от ПОС 2021-2027 г.

**14. Категории разходи, допустими за финансиране[[4]](#footnote-5):**

Разходите в рамките на проектното предложение, следва да са обосновани и да отговарят на принципа на добро финансово управление, по-специално от гледна точка на икономичността и ефикасността, да са за дейности с нестопански характер, да водят до постигането на целите на процедурата.

Бюджетът на проекта представлява както предварителна оценка на очакваните разходи, така и максимален размер на допустимите разходи. Допустимостта на разходите се основава на европейското и българското законодателство, следва да се базира на нормативно определени размери или на реални пазарни цени и да е в съответствие с предвижданите за финансиране дейности. Управляващият орган има право да увеличава одобрения в проектното предложение бюджет по реда на глава шеста от Условията за изпълнение по настоящата процедура, без изменение на настоящите условия за кандидатстване.

**14.1. Нормативна база**

Разходите, допустими за финансиране в рамките на настоящата процедура, трябва да отговарят на разпоредбите на:

- Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика;

-Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;

- Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012;

- ЗУСЕФСУ;

- Постановление № 86 на Министерския съвет от 1 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. (ПМС № 86/01.06.2023 г.);

- Постановление № 23 на Министерския съвет от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г.;

- Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите;

- Закона за обществените поръчки и подзаконовата нормативна уредба за прилагането му.

- Постановление № 4 на Министерския съвет от 11.01.2024 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фон-дове при споделено управление.

Относно третирането на ДДС приложимост намира чл. 186, параграф 4, буква „в“ от Регламент (ЕС, Евратом) 2018/1046 и указания на МФ, Приложение № 6 към условията за изпълнение.

**14.2. Общи условия за допустимост на разходите по процедурата**

Бюджетът на проектното предложение трябва да съдържа както разходи, които кандидатите смятат да извършат след одобрението на проектното предложение, така и такива, които те вече са направили преди подаването му във връзка с изпълнението на дейности по проекта, които са извършени в срока на допустимост на разходите (1 януари 2021 г. и 31 декември 2029 г.) и които не са финансирани със средства от ЕФСУ или чрез други фондове и инструменти на ЕС при съобразяване на чл. 64 от Регламент (ЕС) 2021/1060.

Разходите по процедурата се считат за допустими, ако са налице условията за допустимост на разходите, определени в чл. 57, ал. 1 от ЗУСЕФСУ.

По отношение на разходите, за които в нормативната уредба и настоящите условия за кандидатстване са предвидени ограничения в размера/стойността им, допустима за финансиране е частта от съответния разход до размера на ограниченията, съответно до определената стойност. Процентните ограничения се прилагат, както за определяне на раз-мера на допустимите разходи за финансиране по бюджета на етап оценка, така и върху реално извършените, разплатени, верифицирани и сертифицирани разходи при реалното изпълнение на проекта.

**14.3. Предвидени ограничения в размера/стойността на определени категории разходи:**

Съгласно утвърдената Актуализирана методология за определяне на размерите на единна ставка за финансиране на дейности за организация и управление на проекти по ОПОС 2014 - 2020 г., съфинансирани от Европейските структурни фондове и Кохезионния фонд (Методологията за опростени разходи), за непреките разходи се прилага процент на единна ставка към допустимите преки разходи по проекта, финансирани от БФП както следва:

- за проекти със стойност на БФП под 400 000 лв. – 14%;

- за проекти със стойност на БФП от 400 001 - 1 000 000 лв. – 10%;

Съответният процент се прилага към сумата на всички допустими преки разходи и включва непреките разходи за организация и управление, свързани с възнаграждения на екипа по управление/администриране на проекта (ръководител, координатор, технически сътрудник, счетоводител и др.); разходи за пътни, настаняване и дневни на екипа; разходи за външни услуги във връзка с организацията и управлението на одобрения за финансиране проект; други разходи, необходими за администрирането/управлението на проекта (материали, консумативи, оборудване); разходи за подготовка на документации за възлагане на обществени поръчки/процедури за избор на изпълнител, както и разходите за видимост, прозрачност и комуникация, свързани с популяризиране на изпълнението и резултатите от проекта), независимо дали се възлагат изцяло на външен за бенефициента изпълнител или екипът за управление на проекта е сформиран единствено от служители на бенефициента (или е смесен – служители на бенефициента и външни за него лица, избрани в съответствие с националното законодателство).

Ограниченията са съгласно утвърдената Методологията за опростени разходи и при спазване на Националната методология за определяне на размерите на единна ставка за финансиране на дейности за организация и управление на проекти, съфинансирани от Европейските структурни и инвестиционни фондове (Националната методология за опростени разходи ). Резюме на Методологията за опростените разходи е публикувано на Единния информационен портал на Европейските структурни и инвестиционни фондове (<https://www.eufunds.bg/bg>), в секция „Оперативна програма „Околна среда“, раздел Документи/„Наръчници, ръководства, правила“. Всеки кандидат посочва приложимия процент на единната ставка за непреките разходи съгласно Методологията и в зависимост от БФП на проекта, като изчислява стойността им спрямо този процент и я вписва в бюджета. Не е допустимо изчисляването на сумата за категорията непреки разходи с различен процент, от заложения в Методологията.

Кандидатите следва да имат предвид, че процентните ограничения се налагат върху реално извършените и разплатени допустими разходи, вкл. последващото изплащане на пълния размер на разходите за дейността по организация и управление, видимост, прозрачност и комуникация, подготовка на документация за възлагане на обществени поръчки, зависи от постигането на резултатите от проекта, измерими със съответните индикатори, заложени в проектното предложение.

**14.4. Допустими категории разходи:**

Допустимите за финансиране по процедурата разходи следва да са групирани и съобразени със следните категории:

**I. РАЗХОДИ ЗА МАТЕРИАЛНИ АКТИВИ**

**II. РАЗХОДИ ЗА УСЛУГИ**

**III. РАЗХОДИ ЗА ПЕРСОНАЛ**

**IV. РАЗХОДИ ЗА ТАКСИ**, вкл. свързани с процедурите по екологично законодателство

**V. РАЗХОДИ ЗА МАТЕРИАЛИ**

**VI. НЕПРЕКИ РАЗХОДИ** – разходи за организация и управление, за видимост, прозрачност и комуникация и подготовка на документации за възлагане на обществени поръчки/процедури за избор на изпълнители, при прилагане на чл. 55, ал. 1 т. 4. от ЗУСЕФСУ. Сумата на допустимите непреки разходи следва да бъде изчислена като към сбора на всички допустими преки разходи бъде приложен съответният процент на единна ставка за разходите за организация и управление, разходи за информация и комуникация на проекта и разходи за разработване на тръжни процедури, в съответствие с Методологията за определяне на размерите на единна ставка за финансиране на дейности за организация и управление на проекти.

**ДДС е допустим разход** по процедурата, в случай че се отнася за допустими дейности и не е възстановим. Съгласно разпоредбите на § 3 от ПЗР на ПМС № 86/01.06.2023 г. „възстановим данък върху добавената стойност“ е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данък върху добавената стойност, включително когато, като е имало това право, не го е упражнило по реда на закона. По процедурата се прилагат и Указанията на министъра на финансите – Приложение № 6 към условията за изпълнение.

**14.5. Недопустими разходи:**

По процедурата не са допустими следните разходи:

- разходи за дейности, за които е било предоставено финансиране със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента;

- недопустими за финансиране разходи по чл. 17 от ПМС № 86/2023 г.;

- разходи за одит;

- разходи, извършени след периода за изпълнение на дейностите;

- разходи за всякакви дейности от търговски характер, генериращи печалба за кандидата;

- разходи за дейности, извършени в нарушение на правилата за държавни помощи;

- разходи, свързани с поддръжка и експлоатация на придобитите активи след края на срока за изпълнение на проекта;

- глоби, финансови санкции и разходи за разрешаване на правни спорове и съдебни дела чрез представителство от адвокат, адвокатско дружество или обединение на адвокати;

- комисиони и загуби от курсови разлики при обмяна на чужда валута;

- ДДС върху недопустими дейности и възстановим ДДС съгласно чл. 8 от ПМС № 86/2023 г.;

- разходи за закупуване на дълготрайни материални активи – втора употреба;

- разходите за гаранции, осигурени от банка или от друга финансова институция;

- лихви по дългове, с изключение на свързани с БФП, предоставени под формата на лихвени субсидии или субсидии за гаранционни такси;

- разходи, надхвърлящи нормативно определени максимални размери, както и разходи, надхвърлящи процентните ограничения и/или максималната стойност за тях, включена в условията за кандидатстване;

- разходи, свързани с изпълнението на недопустими дейности по процедурата;

- разходи за финансиране на операции, които към момента на избирането им за финансиране от Европейските фондове за споделено управление са били физически завършени или изцяло осъществени преди подаването на проектното предложение за финансиране по програмата от страна на бенефициента, независимо дали всички свързани плащания са направени от бенефициента или не (съгласно чл. 63, параграф 6 от Регламент (ЕС) № 2021/1060);

- разходи за предприятия в затруднено положение, както са определени в член 2, точка 18 от Регламент (ЕС) № 651/2014, освен ако предоставянето на подкрепа е разрешено по силата на правила за предоставяне на помощ de minimis или на правила за временна държавна помощ, предназначени за справяне с извънредни обстоятелства;

- разходи за дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

**Недопустими за финансиране разходи, неправомерно одобрени и платени от бенефициента, остават за негова сметка и не подлежат на възстановяване.**

**14.6.** **Указания за изготвяне на бюджета**

Подробни указания за попълване на бюджета на проекта са представени в Приложение № 1 към условията за кандидатстване.

**14.7. Анализ относно остойностяването на дейностите, включени в проектното предложение** (по образец, Приложение № 2 към условията за кандидатстване).

Анализът на остойностяването се изготвя като самостоятелен документ съгласно образеца към условията за кандидатстване, като в него се обосновава как е остойностена всяка една от дейностите, вкл. дейностите, свързани с подготовката на проекта, при съобразяване на изискванията в условията за изпълнение.

За дейностите по организация и управление, както и тези по видимост, прозрачност и комуникация, и подготовка на документации за възлагане на обществени поръчки/процедури за избор на изпълнители, които влизат в състава на непреките разходи, **анализ не се представя**. С цел определяне на общата стойност на проектното предложение в Приложение № 2 към условията за кандидатстване се попълват само процентът и стойността на непреките разходи, като се прилага определеният в Методиката за опростени разходи процент.

В анализа се посочва въз основа на какви документи, други анализи или проучвания са остойностени дейностите и/или каква информация/ минимални технически и/или функционални характеристики, данни/ показатели/ оферти/ извлечение от каталог на производители/доставчици, информация за вече сключени и изпълнени договори със сходни параметри и предмет, пазарни консултации по смисъла на Закона за обществените поръчки (ЗОП), пазарни проучвания и/или проучване в интернет, досегашен опит, калкулативен метод и др. са ползвани при остойностяването и др. (за целите на определяне стойността на дадена дейност е необходимо сравнение на базата на минимум два източника). При позоваване на вече сключени договори с избран/и изпълнител/и на дейности, предмет на проектното предложение, с което се кандидатства, към анализа на остойностяването се прилага копие/я на тези договори или, ако са публично достъпни, се посочва активен линк към тях, това не освобождава бенефициента от представяне на анализ на остойностяването за получаване на прогнозната стойност на поръчката. При позоваване на оферти се прилагат самите оферти, при позоваване на извлечение от каталог на производители/доставчици се прилагат извлеченията от каталога или се посочват съответните линкове към продукта. При доказване на стойността на отделна дейност единствено чрез оферти, се изисква същите да са представени от субекти, чийто предмет на дейност е сходен с предмета на представената от кандидата оферта. Това се доказва с референция за изпълнена подобна услуга, извлечение от договор със сходен предмет или публично достъпна информация – интернет сайт с посочени основни дейности на организацията и изпълнени услуги. В случаите, в които остойностяването е извършено единствено на базата на оферти, се представят минимум две такива от независими източници. При позоваване на досегашен опит/калкулативен метод се прилагат техническите спецификации, количествено-стойностни сметки и др. Възможно е доказване на стойности по дейности чрез извадка на подобни услуги/доставки от страницата на Агенцията по обществени поръчки (АОП), като се посочват аналогичните характеристики между проведената поръчка със сключен договор и дейностите, предвидени в проектното предложение. В анализа на остойностяване е възможно да се посочи и процент на допълнителни разходи (ако такива са налични), които може да включват транспортни разходи, управленски разходи и/или друго, като изрично следва да е посочена тяхната стойност или процент от действителните разходи с обосновка за приетия процент и необходимостта от прилагането му. Всеки анализ на остойностяване следва да съдържа в поле „Забележка“ описателна част за принципите, които са използвани при определяне на стойността на отделна дейност: защо и как е определена стойността на дейността, коя сума е приета – средноаритметична или по-ниската стойност на услугата/доставката, какви обстоятелства са отчетени или следва да се отчитат при остойностяване на всяка конкретна дейност, друго по преценка на кандидата.

Анализът на остойностяването обосновава изборът на най-добро съотношение между размера на исканата БФП, предвидените дейности и постигането на поставените цели, като задължително се спазва принципа на добро финансово управление (икономичност, ефикасност и ефективност), дефиниран в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза.

Структурата на анализа следва последователността на дейностите, посочена в секция „План за изпълнение/Дейности по проекта“ от формуляра за кандидатстване в ИСУН. Номерацията и наименованието на дейностите, посочени в анализа следва да са идентични с тези, посочени в секция „План за изпълнение/Дейности по проекта“ на формуляра в ИСУН, като се сумира и посочва на ред „Общо“ и общата стойност на проектното предложение.

**14.8. Авансово плащане:**

Бенефициентът има право да поиска авансово плащане от общата стойност на БФП след подписване на АДБФП, като максималният размер на авансовото плащане не може да надвишава 20% от стойността на безвъзмездната финансова помощ.

Авансът се изплаща по един от следните начини:

1. на две части, когато се предвижда една или повече дейности по проекта да се изпълняват от изпълнител, определен по реда на Закона за обществените поръчки/по реда на глава четвърта от ЗУСЕФСУ:

а) авансово плащане в размер до 5% (пет процента) от безвъзмездната финансова помощ за проекта, платимо след сключване на АДБФП;

б) след сключване на договори по реда на Закона за обществените поръчки/по реда на глава четвърта от ЗУСЕФСУ с изпълнители за основните дейности, които ще се изпълняват от външен изпълнител, се извършва плащане на остатъка до определения размер на аванса.

2. еднократно, когато не се предвижда дейностите по проекта да се изпълняват от изпълнител, определен по реда на Закона за обществените поръчки/по реда на глава четвърта от ЗУСЕФСУ.

Авансовите плащания следва да бъдат посочени във формуляра за кандидатстване съгласно указанията на Приложение № 1 към Условията за кандидатстване.

**ВАЖНО**: Авансовото плащане трябва да бъде обезпечено от бенефициента в пълен размер, когато това е приложимо в съответствие с изискванията на чл. 8 от *Наредба № H-5 от 29 декември 2022 г. за определяне на правилата за извършване на плащания, за верификация и счетоводно отчитане на разходите, за възстановяване и отписване на неправомерни разходи и за осчетоводяване, както и сроковете и правилата за приключване на счетоводната година по програмите* и изискванията на условията за изпълнение по настоящата процедура.

Срокът и условията за извършване на авансово плащане са определени в Условията за изпълнение. В съответствие с чл. 60, ал. 2 от ЗУСЕФСУ, списък на писмените доказателства, които бенефициентът прилага към искането си за извършване на съответното плащане е приложен към Условия за изпълнение (Приложение № 2 „Писмени доказателства, специфични за процедурата “ към условията за изпълнение).

**15. Допустими целеви групи** (ако е приложимо):

Общини, неправителствени организации, министерства и техните регионални структури, бизнес организации и асоциации, академична общност, областни администрации, населението в страната.

**16. Приложим режим на минимални/държавни помощи (ако е приложимо):**

По правило предоставянето на държавни помощи е забранено, като изключенията от тази забрана са нормативно уредени. Предоставянето на безвъзмездна финансова помощ се извършва в съответствие с европейското и национално законодателство в областта на държавните помощи.

Целта на процедурата е подобряване природозащитното състояние на пещеролюбиви видове прилепи, чрез възстановяване на входовете и микроклимата в пещерите Юбилейна; Бачо Киро; Андъка; Магура; Съева дупка; Снежанка, Ягодинска пещера; Дяволско гърло; Ухловица; Деветашката пещера; Венеца; Бисерна; Седларката; Еменската пещера; Леденика; Мандрата, с. Чавдарци; Мандрата, с. Микре, община Угърчин; Гъбарника, с. Красен; Пещери с антропогенен произход в Природен парк „Златни пясъци“ и Божите мостове. Целевите за процедурата видове прилепи следва да бъдат опазвани по силата на международно законодателство. Република България е страна по следните споразумения и конвенции, определящи статута на видовете и мерките за тяхното опазването в международен контекст:

- Конвенция за биологичното разнообразие, ратифицирана със закон, приет от 37-то Народно събрание на 29.02.1996 г. - ДВ, бр. 22 от 15.03.1996 г. Издадена от министъра на околната среда и водите, обн., ДВ, бр. 19 от 2.03.1999 г., в сила от 16.07.1996 г.

- Конвенция за опазване на дивата европейска флора и фауна и природните местообитания (Бернска конвенция), ратифицирана на 25.01.1991 г. (ДВ 13/1991 г.), в сила за Република България от 1.05.1991 г. (ДВ 23/10.03.1995 г.).

- Конвенция за опазване на мигриращите видове диви животни (Бонска конвенция), ратифицирана на 23.07.1999 г. (ДВ 69/3.08.1999 г.), в сила за Република България от 1.11.1999 г. (ДВ 16/25.02.2000 г.).

- Споразумение за опазване на популациите на европейските прилепи ЕUROBATS (протокол към Конвенцията за мигриращите видове), в сила за Република България от 9.12.1999 (ДВ 16/2000). Споразумението е подготвено въз основа на Бонската конвенция и гласи, че *всяка страна приема и прилага такива законодателни и административни мерки, каквито са необходими, с цел да поддържа благоприятен природозащитен статус на всичките видове, като предотвратява умишленото улавяне, затваряне или убиване на прилепи, идентифицира и защитава местата важни за тяхното размножаване и зимуване, насърчава изследователски програми, свързани с опазването и управлението на прилепите, отчита потенциалния ефект на пестицидите върху прилепите, както и предприема допълнителни действия за спасяването на популациите им, които определи като изложени на заплаха*. Сред основните задължения по това споразумение са идентифициране на онези места, които са важни за природозащитния статус, включително за защитата на прилепите, защитаването на тези места от нарушаване или унищожаване, при отчитане при необходимост на икономическите и социалните условия, полагане на усилия за определяне и защита от увреждане и унищожаване на важни за храненето на прилепите територии. При взимането на решения кои местообитания да бъдат защитени от гледна точка на общи природозащитни цели, всяка страна преценява значимостта на местообитания, важни за прилепите. Всяка страна предприема допълнителни действия, каквито счита за необходими, за спасяването на популациите на прилепи, които определи като изложени на заплаха, и докладва за предприетите действия.

Съгласно Конституцията на Република България (чл. 5, ал. 4), международните договори, ратифицирани по конституционен ред, обнародвани и влезли в сила за Република България, са част от вътрешното право на страната. Те имат предимство пред тези норми на вътрешното законодателство, които им противоречат. Съгласно чл. 15 от Конституцията, Република България осигурява опазването и възпроизводството на околната среда, поддържането и разнообразието на живата природа и разумното използване на природните богатства и ресурсите на страната. В тази връзка, страната ни се задължава да предприеме и всички необходими мерки за опазване на популациите на европейските пещеролюбиви видове прилепи и техните местообитания, като важен елемент на биологичното разнообразие, както и да изпълнява и всички ангажименти, включени в подписаните от нея международни споразумения.

Целевите видове прилепи, предмет на опазване по настоящата процедура, са включени в Приложение № 2 на Директива 92/43/ЕЕС относно съхранението на природните местообитания и на дивата флора и фауна (Директива за хабитатите). Директивата е транспонирана в националното законодателство посредством разпоредбите на Закона за биологичното разнообразие (ЗБР). Всички видове прилепи на територията на България са защитени видове, включени в Приложение № 3 към чл. 37 на ЗБР, поради което с чл. 38, ал. 1 от ЗБР са въведени забрани за тяхното убиване, умишлено улавяне, нараняване, преследване, обезпокояване (особено през периодите на размножаване, отглеждане на малките, презимуване и миграция) и др. За нарушение на чл. 38 от ЗБР, физическите лица, едноличните търговци и юридическите лица подлежат на административно-наказателна отговорност.

Съгласно чл. 35, т. 4 от ЗБР, растителните, животинските и гъбните видове от дивата флора, фауна и микота на Република България се опазват в естествената им среда чрез разработване и прилагане на планове за действие за видове с различна степен на застрашеност. Когато съответният вид е застрашен в международен мащаб и за опазването му са необходими мерки в цялата област на неговото естествено разпространение, както и когато състоянието на популацията на вида в Република България или в отделни региони не е благоприятно, за него се разработват планове за действие (чл. 52, т. 1 и 2 от ЗБР). За включените в процедурата целеви видове прилепи е разработен *План за действие за опазване на популациите на пещеролюбивите прилепи в България (Rhinolophus mehelyi, Rhinolophus hipposideros, Rhinolophus ferrumequinum, Rhinolophus euryale, Rhinolophus blasii, Myotis myotis, Myotis blythii, Myotis emarginatus, Myotis capaccinii и Miniopterus schreibersii) за периода 2023 – 2032 г.* (Плана за действие), утвърден със Заповед № РД-896/10.11.2023 г. на министъра на околната среда и водите. В т. 7 „Необходими природозащитни действия“ от Плана за действие е предвидено прилагане на мярка 67 от Националната рамка за приоритетни действия за НАТУРА 2000 (НРПД)“ (т. 7.2.1), като част от прякото опазване и възстановяване на видовете и техните местообитания. В НРПД по мярка 67 са определени защитените зони, в които мярката следва да се приложи, а в Плана за действие са описани конкретните целеви пещери, включени в настоящата процедура.

Допустими за финансиране по процедурата са дейности, насочени към намаляване на безпокойството на прилепните колонии от страна на посетителите на пещери, съобразно конкретните нужди за всеки отделен обект:

- инсталиране и поддържане на врати на входовете на пещери,

- инсталиране на огради около входовете на пещерата,

- затваряне на части от пещери в близост до прилепни колонии,

- контрол на посетителите от водачи или охранители и ограничения на използване на светлини,

- разчистване на входовете на пещери, определени като значими прилепни убежища, от дървесна и храстова растителност, затрудняваща или възпрепятстваща полета на прилепите към убежището,

- където е необходимо, при възможност, премахване от входовете на пещери, важни убежища на прилепи, на къмпинг инфраструктура (пейки, огнища), която стимулира човешки активности, създаващи безпокойство за прилепите.

Чрез изпълнението на планираните дейности ще се постигне осигуряване на безпрепятствен достъп на прилепите в размножителни, транзитни и зимни убежища, с което ще се подпомогне поддържане на числеността на колониите и респективно подобряване на природозащитния статус на видовете от мрежата Натура 2000, който в преобладаващата част е с оценка на природозащитното състояние „неблагоприятно-незадоволително“.

Видно от Решение на Комисията C (2017) 803, дело № SA.45645 (2016/ N), консервационните дейности за защита на природата и биологичното разнообразие, които са общодостъпни за обществеността без заплащане имат изцяло социална и културна насоченост и нямат икономически характер. В рамките на Решението по дело № SA.45645 (2016/ N) (пар. 17, б. „е“), за допустими са определени проучвания и инвестиции, отнасящи се до поддържането, възстановяването и подобряване на състоянието на природното наследство от зоните в Натура 2000, в т.ч. за стабилизиране и развитие на популациите на застрашени видове. Като допустими в Решение на Комисията C (2017) 803 по дело № SA.45645 (2016/ N) са определени разходите за инвестиции, проучвания, персонал, административните разходи, други оперативни разходи, консултантски услуги и услуги по предоставяне на информация и др.. Въз основа на цитираното решение може да се заключи, че обхванатите от него дейности, свързани с опазването на природата, следва по принцип да са общодостъпни и безвъзмездни. За тези дейности, съгласно заключението на решение на Комисията C (2017) 803, дело № SA.45645 (2016/ N), са неприложими правилата на конкуренцията, включително по отношение на държавни помощи, поради липса на елемента „икономическа дейност“.

Интервенциите, подкрепяни в рамките на настоящата процедура, са насочени към подобряване на природозащитното състояние на защитени видове в рамките на мрежата Натура 2000, ще имат полза за обществото като цяло и в тази връзка нямат за цел или резултат извършване на икономическа дейност (виж т. 30 от решение на Комисията C (2017) 803, дело № SA.45645 (2016/ N). Предвид предмета на настоящата процедурата и фокусът върху консервационните мерки за подобряване на природозащитното състояние на защитени видове, подпомагането няма икономически характер (в този смисъл е Решение на Европейската комисия C(2016)5146 от 11 август 2016г. (SA.44011 (2015/N) и т. 34 от Съобщение „Известие на Комисията относно понятието за държавна помощ съгласно член 107, параграф 1 от ДФЕС“).

По настоящата процедура се подкрепят дейности в изпълнение на мерки за подобряване природозащитното състояние на защитени видове прилепи, посочени в НРПД, одобрена от Европейската комисия, като съгласно този документ дейностите ще се изпълняват единствено в посочените защитени зони (пещери), които са само част от територията на разпространение на видовете. В този смисъл, интервенциите не предвиждат предоставяне на помощ за отстраняване на екологични щети, възобновяване на екосистеми, опазване или възстановяване на биологичното разнообразие и прилагане на природосъобразни решения за смекчаване на изменението на климата и за адаптиране към него. Предвид изложеното, може да се счете, че подпомагането не попада в обхвата на *Съобщение на Комисията - Насоки относно държавната помощ в областта на климата, опазването на околната среда и енергетиката от 2022 г.* (2022/C 80/01).

Съгласно чл. 35а от ЗБР, опазването на местообитания на растителни, животински и гъбни видове от Приложение № 3 от ЗБР, се извършва и чрез защитени територии, обявени по реда на Закона за защитените територии (ЗЗТ). По силата на чл. 13, ал. 1 от ЗЗТ, ползването на обекти в защитените територии се извършват в съответствие с режима на дейностите, установен по реда на ЗЗТ, със заповедта за обявяване и с плана за управление на защитената територия, устройствените и технически планове и проекти. Част от допустимите дейности по процедурата ще се изпълняват в пещери, някои от които представляват природни забележителности – защитени територии по смисъла на ЗЗТ. Съгласно чл. 23, ал. 1 от ЗЗТ, за природни забележителности се обявяват характерни или забележителни обекти на неживата природа, като скални форми, скални разкрития с научна стойност, земни пирамиди, пещери, понори, водопади, находища на вкаменелости и минерали, пясъчни дюни и други, които са с изключителна стойност поради присъщата им рядкост, представителност, естетичност или които имат значение за науката и културата. По силата на чл. 55 от ЗЗТ, за защитените територии се разработват планове за управление, които съдържат норми, режими, условия или препоръки за осъществяване на дейности в териториите и програми за действия, свързани с научноизследователската работа и мониторинг на компонентите на околната среда, поддържането на застрашени видове, съобщества, местообитания и други (от ЗЗТ). При липса на план за управление или когато съответните дейности не са предвидени в плановете и проектите по глава четвърта от ЗЗТ, приложение намира пар. 7 от ПЗР на ЗЗТ. Съгласно чл. 81, ал. 1, т. 1 и 83, ал. 1, т. 1 от ЗЗТ, физическо лице, едноличен търговец и юридическо лице, което осъществява дейност в защитена територия в нарушение на режима, определен със ЗЗТ, в заповедта за обявяване или в утвърдени планове и проекти по глава четвърта от ЗЗТ подлежи на административно-наказателна отговорност.

Дейностите по намаляване на безпокойството на прилепните колонии в целевите пещери, посочени в т. 7.2.1 от Плана за възстановяване, са допустими, когато не се изпълняват в обекти, които са частна собственост на физически и юридически лица. Посочените по-горе допустими дейности, които се изпълняват извън границите на целевите пещери, могат да се изпълняват в имоти – частна, държавна и общинска собственост, при спазване на действащото законодателство.

Пещерите, които се определени за обекти с национално значение, предназначени за трайно задоволяване на обществени потребности от национално значение чрез общо ползване, са публична държавна собственост, съгласно чл. 2, ал. 2, т. 5 от Закона за държавната собственост (ЗДС). Съгласно чл. 16, ал. 1 от ЗДС, имоти - публична държавна собственост, не могат да се използват не по предназначение и да се предоставят на трети лица, освен в случаите по чл. 16, ал. 2, 5 и 6 и чл. 15а от същия закон. За имоти – държавна собственост, може да се възлага концесия при условията и по реда на Закона за концесиите (съгласно чл. 15а от ЗДС). Отделни имоти или части от имоти - публична държавна собственост, могат да се отдават и под наем по реда на [чл. 19, ал. 1](https://web.apis.bg/p.php?i=11591&b=0#p36159402) от ЗДС за срок до 10 години, при условие че се използват съобразно предназначението им и не се възпрепятства осъществяването на дейностите, за които са предоставени за управление. Аналогични разпоредби се съдържат и в Закона за общинската собственост и Закона за концесиите – по отношение на общинските концесии. Предвид нормативната уредба, по процедурата не е допустимо финансиране на дейности, които съгласно сключен договор за концесия или наем са възложени за изпълнение на концесионер/наемател, за негова сметка.

Един от елементите на понятието „държавна помощ“, определено в чл. 107, параграф 1 от ДФЕС, е получаването на икономическо предимство. Съгласно постоянната практика на Съда на ЕС, на условието за предоставяне на икономическо предимство отговарят мерките, които под каквато и да било форма могат пряко или непряко да поставят определени предприятия в по-благоприятно положение или които трябва да се разглеждат като икономическо предимство, което съответното предприятие не би получило в нормални пазарни условия[[5]](#footnote-6). Предприятие по смисъла на законодателството за държавни помощи е всеки субект, извършващ икономическа дейност, изразяваща се в предоставяне на стоки и/или услуги на пазара. Предимство би възникнало както когато в резултат от предоставена неправомерна държавна помощ предприятието реализира приходи, така и когато е налице спестяване на присъщи за стопанската му дейност разходи. Както дейностите, които се изпълняват в целевите пещери, така и тези, които се изпълняват извън тях, няма да бъдат допустими дейности за финансиране, при условие че те водят до създаването на предимство на предприятия по смисъла на правилата за държавни помощи.

**От гледна точка на кандидатите и партньорите**, от значение за определянето на приложимост на правилата за държавни помощи е дали същите извършват стопанска дейност и могат да бъдат определени като предпирятия по смисъла на законодателството за държавни помощи.

Допустими кандидати и партньори по процедурата са структури на/към Министерство на околната среда и водите (МОСВ)/Министерство на земеделието и храните, общини, областни администрации, юридически лица с нестопанска цел, научни институти, природонаучни музеи (към БАН и към Министерство на културата) и висши училища.

Съгласно разпоредбата на чл. 114 от ЗБР, **МОСВ и други държавни органи (вкл. Министерство на земеделието и храните и областните управители)** и техните поделения в рамките на своите компетенции осъществяват управлението и контрола по опазване на биологичното разнообразие в Република България. Министърът на околната среда и водите провежда държавната политика по опазване и поддържане на биологичното разнообразие (чл. 115, ал. 1, т. 1 от ЗБР). Съгласно чл. 118, ал. 1, т. 1 от ЗБР, Министерството на земеделието и храните, Министерството на регионалното развитие и благоустройството и другите държавни органи и техните поделения, както и общините, в сферата на своята компетентност осъществяват дейности по опазване на биологичното разнообразие. Задължение на общините в Република България, съгласно чл. 15, ал. 1, т. 5 на Закона за опазване на околната среда, е да организират и контролират опазването на биологичното разнообразие, на ландшафта и на природното и културното наследство в населените места и крайселищните територии. МОСВ може да предоставя на неправителствените и други организации и сдружения правото да организират поддържащи, направляващи, регулиращи, възстановителни и други природозащитни дейности в защитените зони и по отношение на защитените видове (чл. 119, ал. 3 от ЗБР). В този смисъл, кандидатите министерства и други държавни органи, извършват дейностите по процедурата, свързани с подобряване природозащитното състояние на пещеролюбиви видове прилепи, при упражняване на публичните си правомощия (т. 17 от „Известие на Комисията относно понятието за държавна помощ съгласно член 107, параграф 1 от ДФЕС“).

Допустими кандидати и партньори по процедурата са и **юридическите лица с нестопанска цел (ЮЛНЦ)**. Изискване по процедурата е в устава/учредителния акт на ЮЛНЦ да е предвидено, че поне една от целите на организацията е свързана със защита/опазване на околната среда. Съгласно чл. 3, ал. 3 от Закона за юридическите лица с нестопанска цел, ЮЛНЦ могат да извършват допълнителна стопанска дейност, само ако е свързана с предмета на основната им нестопанска дейност, за която са регистрирани, и като използват прихода за постигане на определените в устава или учредителния акт цели. Подпомагането по процедурата е насочено към извършваната от ЮЛНЦ нестопанска дейност по опазване на околната среда и биологичното разнообразие.

В качеството им на допустими кандидати и партньори по процедурата, **научните институти, природонаучните музеи (към БАН и към Министерство на културата) и висшите училища** следва да специализират в направления/извършват дейност, свързана със защита/опазване на околната среда. **Научноизследователски институти** по своя характер са институтите на БАН и институтите по смисъла на чл. 60 от Закона за администрацията. Съгласно чл. 6, ал. 1 от Закона за Българската академия на науките, научните институти и другите самостоятелни звена на Българската академия на науките извършват фундаментални научни изследвания, подготовка на кадри, приложна и технологична дейност. Институтите на БАН като постоянни научни звена са самостоятелни юридически лица (чл. 11а, във връзка с чл. 7 от Устава на БАН). Изследователските институти по чл. 60 от Закона за администрацията се създават с постановление на Министерския съвет.

**Висшите училища** са юридически лица с предмет на дейност: подготовка на специалисти, способни да развиват и прилагат научни знания в различните области на човешката дейност; повишаване квалификацията на специалисти и развитие на науката, културата и иновационната дейност (чл. 6, ал. 1 от Закона за висшето образование). Те могат да развиват научно-производствена, художествено-творческа, спортна и здравна дейност в съответствие със спецификата си, както и стопанска дейност, свързана с основната дейност на висшето училище и реализацията на създаваните от него научноизследователски резултати и други обекти на интелектуална собственост. Съгласно чл. 17, ал. 1 от Закона за висшето образование (ЗВО), висшите училища са университети, специализирани висши училища и самостоятелни колежи. Всяко висше училище включва в структурата си основни звена, обслужващи звена и филиали (чл. 25, ал. 1 от ЗВО). Основни звена на висшите училища са факултетите, департаментите, институтите и колежите съгласно чл. 25, ал. 2 от ЗВО. Те са създадени при условия и по ред, определени съгласно ЗВО. Съгласно чл. 26б, ал. 1 от ЗВО, институтът е основно звено на висшето училище, което обединява академичен състав за извършване на дългосрочна научноизследователска дейност. Институтите към висшите училища може да бъдат обособявани и като самостоятелни юридически лица в структурата на висшето училище с акт на Министерския съвет, по предложение на академичния съвет на висшето училище (чл. 26б, ал. 4 от ЗВО).

На основание чл. 24 от Закона за културното наследство, **музеят** е културна и научна организация, която издирва, изучава, опазва и представя културни ценности, природни образци и антропологични останки с познавателна, образователна и естетическа цел. Независимо от вида на организацията и формата на собственост, музеите се ръководят в методическо отношение от Министерство на културата, а в научноизследователската дейност - от Българската академия на науките и съответните ведомствени и научноизследователски институти и учреждения (чл. 31, т. 1 и 3 от Закона за културното наследство). Музеите към БАН са постоянни научни звена и като такива представляват самостоятелни юридически лица (чл. 11а, във връзка с чл. 7 от Устава на БАН).

**Юридическите лица, научните институти, природонаучните музеи (към БАН и към Министерство на културата) и висшите училища** могат да извършват както нестопанска, така и (допълнителна) стопанска дейност.

С цел да се избегне кръстосано субсидиране на извършваната по проектите нестопанска дейности със стопанската дейност **на кандидати и партньори, извършващи такава** и за да се гарантира съобразяване на изискванията на т. 206 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз“, съгласно която за субекти, извършващи стопански и нестопански дейности, следва да се гарантира, че публичното финансиране, предоставено за нестопански дейности, не може да се използва за кръстосано субсидиране на стопанските дейности, безвъзмездната финансова помощ по настоящата процедура ще се предоставя единствено за възстановяване на извършените от бенефициента/партньора разходи за нестопанската му дейност. Това ще бъде проследявано и ще се гарантира чрез ясно разделяне на счетоводните сметки – бенефициентът/партньорът ще следва да води счетоводна отчетност, която позволява да се осигури ясно разделяне между извършваната от него стопанска дейност (включително по отношение на приходите и източниците на финансиране) и дейностите, включени в проектното предложение. С подписването на АДБФП, неразделна част от който/която са условията за изпълнение, бенефициентът/партньорът ще поеме задължение да осчетоводява надлежно извършените разходи по проекта в специално обособена аналитичност в счетоводната си система.

При извършването на научна дейност в рамките на процедурата (ако е приложимо), кандидатите и партньорите следва да притежават качеството на „научноизследователски организации“ по смисъла на т. 16, буква „щ“, „ее“ от Рамката за държавна помощ за научни изследвания, развитие и иновации (2022/C 414/01) (Рамката). Съгласно Рамката, „организация за научни изследвания и разпространение на знания“ или „научноизследователска организация“ означава субект (като например университети или научноизследователски институти, агенции за технологичен трансфер, иновационни посредници, ориентирани към изследователска дейност физически или виртуални организации за сътрудничество), независимо от неговия правен статут (дали е учреден съгласно публичното или частното право) или начин на финансиране, чиято основна цел е да извършва независими фундаментални научни изследвания, индустриални научни изследвания или експериментално развитие или да разпространява в широк мащаб резултатите от тези дейности посредством преподаване, публикации или трансфер на знания. Това изискване се доказва чрез представяне на акт за създаването им, на Устройствен правилник или друг правилник за устройството и/или дейността им, устав или други правила, уреждащи осъществяваните дейности от кандидатите и партньорите и начина на финансирането им. Допълнително се представят документи (или се посочват съответните интернет адреси), с които се удостоверява, че съответната организация е вписана в Регистъра за научната дейност в Република България, поддържан от Министерството на образованието и науката, като в допълнение организацията – висше училище следва да е акредитирана от Националната агенция за оценяване и акредитация.

Проектните предложения на научноизследователските организации следва да съдържат дейности по смисъла на т. 20 от Рамката, които имат нестопански характер и които са допустими за финансиране съгласно условията за кандидатстване по процедурата. Съгласно т. 20 от Рамката, следните дейности по принцип имат нестопански характер:

а) основните дейности на научноизследователските организации и инфраструктури, по-специално:

i) обучение за по-голям брой човешки ресурси с по-добри квалификации. В съответствие със съдебната практика и практиката от решения на Комисията, и както е обяснено в Известието относно понятието за държавна помощ и Съобщението за УОИИ, общественото образование, организирано в рамките на националната образователна система, което е предимно или изцяло финансирано и контролирано от държавата, се счита за дейност с нестопанска цел;

ii) независими научно-изследователски и развойни дейности (НИРД) за повече знания и по-добро разбиране, включително съвместни НИРД, при които научноизследователската организация или инфраструктура участва в ефективно сътрудничество;

iii) широко разпространение на резултатите от научните изследвания при неизключителни и недискриминационни условия, например чрез преподаване, бази данни със свободен достъп, открити публикации или софтуер с отворен код.

б) дейностите по трансфер на знания, когато се извършват от научноизследователската организация или инфраструктура (включително от нейните отдели или дъщерни структури), или съвместно с научноизследователска инфраструктура, или от името на други такива субекти, и когато всички печалби от тези дейности се реинвестират в основните дейности на научноизследователската организация или инфраструктура. Възлагането на предоставянето на съответните услуги на трети страни посредством открити тръжни процедури не засяга нестопанското естество на тези дейности.

Ако научноизследователска организация извършва както стопански, така и нестопански дейности, публичното финансиране попада в обхвата на правилата за държавни помощи само доколкото то обхваща разходи, свързани със стопанските дейности на организацията. Когато научноизследователската организацията извършва почти изключително нестопанска дейност, нейното финансиране може изцяло да попадне извън приложното поле на правилата за държавни помощи, при условие че стопанската дейност остава с чисто допълващ характер, т.е. съответства на дейност, която е пряко свързана и необходима за функционирането на научноизследователската организация или е неразривно свързана с нейната основна нестопанска дейност, и която е с ограничено приложно поле. За целите на Рамката, Комисията ще счита, че това е така, ако стопанските дейности използват същите ресурси (като материали, оборудване, труд и постоянен капитал) като нестопанските дейности и ако капацитетът, отпускан всяка година за тези дейности, не надвишава 20% от съответния общ годишен капацитет на субекта (т. 21, изречение трето от Рамката). На етапа на кандидатстване кандидатът или партньорът – научноизследователска организация, извършваща стопанска дейност с чисто допълващ характер, представя документи, доказващи изпълнението на изискванията по т. 21 от Рамката. На етапа на кандидатстване спазването на тези изисквания се доказва чрез представяне на документите, посочени в раздел 24, т. 24.8.6 от условията за кандидатстване. Спазването на посочените изисквания е и обект на проверка при изпълнението на проекта.

Предоставяното финансиране по настоящата процедура за научна дейност (ако е приложимо) ще бъде насочено към извършваната от научноизследователските организации нестопанска дейност. В тази връзка, с цел да се избегне кръстосано субсидиране, приложение намира т. 19 от Рамката за държавна помощ за научни изследвания, развитие и иновации (2022/C 414/01), съгласно която когато един субект упражнява едновременно дейности със стопанска и с нестопанска цел, публичното финансиране на дейностите с нестопанска цел не попада в приложното поле на член 107, параграф 1 от Договора за функционирането на ЕС, ако съотношението на двата вида дейности и на техните разходи, финансиране и приходи могат да бъдат ясно разделени. Доказателство за надлежното разпределение на разходите, финансирането и приходите могат да бъдат годишните финансови отчети на съответния субект (съгласно т. 19, изр. второ от Рамката). На етапа на кандидатстване това обстоятелство се доказва чрез представяне на документите, посочени в раздел 24, т. 24.8.6 от условията за кандидатстване.

Допустимите кандидати и партньори - научни институти, висши училища и природонаучни музеи към БАН и Министерство на културата, следва да представят декларация за съгласие за кандидатстване по процедурата, попълнена и подписана: от първостепенния разпоредител с бюджетни кредити – за институти към БАН; от ръководството на Управителен орган – за други институти; от ректора – за висши училища. Поради липса на самостоятелна правосубектност, основни звена към българските висши училища по смисъла на чл. 25, ал. 3 от ЗВО могат да кандидатстват по настоящата процедура единствено чрез висшето училище, към което те са създадени.

В качеството си на кандидати и партньори - ЮЛНЦ също следва да докажат, че са в състояние да осигурят разделянето на икономическата от неикономическата си дейност (включително по отношение на приходите и източниците на финансиране). С цел спазване на правилата за държавни помощи, същите следва да подадат на етап кандидатстване доказателствените документи, посочени в раздел 24, т. 24.8.6 от условията за кандидатстване.

Бенефициентите имат задължение да допускат представители на Управляващия орган на ПОС 2021-2027 г. за извършване на проверки за спазване на задължението за липса на кръстосано субсидиране. В случай че Управляващият орган или друг контролен или проверяващ орган установи, че бенефициентът/партньорът води счетоводна отчетност, която не осигурява разделяне на икономическата от неикономическата си дейност (включително по отношение на приходите и източниците на финансиране), той има правото да иска възстановяване на всички изплатени на бенефициента средства, ведно с лихва. Това изискване е неразделна част от АДБФП.

Изпълнението на условията и поетите ангажименти ще се контролира от страна на УО на ПОС 2021-2027 г. в рамките на документални проверки и проверки на място в периода на изпълнение и устойчивост на проектите. Управляващият орган на ПОС 2021-2027 г. ще приложи контролни механизми, гарантиращи изпълнението на всички приложими условия, чрез които се доказва липсата на държавна помощ при изпълнението на всеки отделен проект.

Дейностите, които ще бъдат финансирани със средства от ПОС 2021-2027 г., могат да бъдат извършвани от бенефициентите/партньорите по процедурата, или от изпълнител/изпълнители, определени по реда на ЗОП, съответно глава четвърта от ЗУСЕФСУ. Всички дейности по закупуването на активи, стоки и услуги (или други съпоставими сделки) ще се възлагат чрез състезателни, прозрачни, недискриминационни и безусловни търгове (по смисъла на параграф 89-96 от Съобщение на Комисията, Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз), което гарантира, че на ниво изпълнител подпомагането не представлява държавна помощ. Управляващият орган на ПОС 2021-2027 г. осъществява последващ контрол за спазване на законодателството в областта на обществените поръчки и правилата по глава четвърта от ЗУСЕФСУ от страна на бенефициентите/партньорите по програмата, включително за спазване на принципите за равнопоставеност и недопускане на дискриминация, свободна и лоялна конкуренция, публичност и прозрачност. Възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите. Не се разрешава предоставяне на нова държавна помощ на предприятие, което не е изпълнило решение на Европейската комисия и не е възстановило изцяло неправомерна и несъвместима държавна помощ или неправилно използвана държавна помощ. Предоставянето на държавна помощ, която не отговаря на всички изисквания на приложимия режим по държавни помощи, представлява неправомерна държавна помощ, което от своя страна е основание за нейното възстановяване. В съответствие с чл. 57, ал. 1, т. 8 от ЗУСЕФСУ, разходите на бенефициентите, които не са съобразени с приложимите правила за предоставяне на държавни помощи, не са допустими за финансиране от ПОС 2021-2027 г. и няма да им бъдат възстановявани от програмата.

За да се гарантира реализирането на процедурите в режим „непомощ“, Управляващият орган на ПОС 2021-2027 г. е разработил в своите Системи за управление и контрол и Процедурен наръчник за 2021-2027 г. контролни механизми, които прилага в рамките на извършваните от него управленски проверки – документални и проверки на място (при спазване на принципа на разделение на функциите), с които ще се следи и доказва липсата на държавна помощ при изпълнението на проекта.

Съблюдаването на правилата за допустимост на разходите е обект на проверка от Управляващия орган на етапа на тяхната верификация. Съгласно чл. 70, ал. 1, т. 2 от ЗУСЕФСУ, за нарушаване на правилата за държавната помощ по смисъла на чл. 107 от Договора за функционирането на Европейския съюз на бенефициентите се налагат финансови корекции. В случай че Управляващият орган на ПОС 2021-2027 г. или друг компетентен орган установи нарушения и неправомерно отпускане на държавни помощи от страна на бенефициентите, последните следва да осигурят възстановяване на всички изплатени суми, ведно с лихва, определена по реда на приложимото законодателство за държавни помощи.

Допълнителна информация относно приложимото законодателство в областта на държавни-те помощи може да бъде открита на интернет страницата на Министерство на финансите (<http://stateaid.minfin.bg/>).

**17. Хоризонтални принципи** [[6]](#footnote-7)

Изпълнението на дейностите по настоящата процедура следва да бъде съобразено със следните хоризонтални принципи съгласно чл. 9 от Регламент (ЕС) 2021/1060:

1. Устойчиво развитие;

2. Равни възможности и недопускане на дискриминация;

3. Равенство между половете.

При подготовката на Условията за кандидатстване УО на ПОС 2021-2027 г. предприе действия, гарантиращи спазване на Хартата на основните права на ЕС и на Конвенцията на ООН за правата на хората с увреждания. При преглед на Насоките за прилагане на Хартата на основните права на ЕС от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело и рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г., съответно към Насоките за прилагане на Конвенцията на ООН за правата на хората с увреждания от органите по управление, контрол и одит на програмите, съфинансирани със средства от Европейския фонд за регионално развитие (ЕФРР), Европейския социален фонд+ (ЕСФ+), Кохезионния фонд (КФ), Фонда за справедлив преход (ФСП), Европейския фонд за морско дело, рибарство и аквакултури (ЕФМДРА), фонд „Убежище и миграция“ (ФУМ), фонд „Вътрешна сигурност“ (ФВС) и Инструмента за финансова подкрепа за управлението на границите и визовата политика (ИФПУГВП) за програмен период 2021-2027 г. и контролните листа към тях, е установено, че приложими за процедурата са принципите по чл. 2, ал. 1 от ЗУСЕФСУ – за равнопоставеност в процеса на кандидатстване, недопускане на дискриминация, публичност и прозрачност на финансирането, устойчиво развитие и опазване на околната среда и в частност подобряване природозащитното състояние на типове природни местообитания. Изискванията, заложени в процедурата по отношение на процеса на кандидатстване и последващо изпълнение на дейностите, гарантират спазването на правата, посочени в Хартата на основните права на ЕС и Конвенцията на ООН за правата на хората с увреждания.

**18. Минимален и максимален срок за изпълнение на проекта** (ако е приложимо):

Максималният срок за изпълнение на проект, който бенефициентът може да посочи в т. 1 на формуляра за кандидатстване в поле *„Основни данни“*, е 30 (тридесет) месеца, но не по-късно от крайния срок за допустимост на разходите, 31 декември 2029 г. След този срок бенефициентът следва да изготви и внесе искане за окончателно плащане по проекта в рамките на 1 (един) месец.

Изменения по отношение на срока за изпълнение са възможни единствено по реда на глава шеста от условията за изпълнение по процедурата.

На етапа на кандидатстване следва да саобявени обществените поръчки по реда на ЗОП или да са публикувани публичните покани по реда на глава четвърта от ЗУСЕФСУ (съгласно нормативната уредба, приложима за съответния бенефициент в качеството му на възложител) съгласно указанията в раздел 13, като се отчита срока за допустимост на разходите и като се посочват линковете към тях в ЦАИС ЕОП или ИСУН.

Кандидатите следва да имат предвид, че съгласно чл. 48, ал. 2 от ЗУСЕФСУ финансирането с безвъзмездна финансова помощ се прекратява едностранно от Ръководителя на Управляващия орган, когато бенефициент не сключи договор с изпълнител (за дейностите, за които това е приложимо) до 12 (дванадесет) месеца от изтичането на срока, предвиден за неговото сключване, посочен в поле „Месец за стартиране на дейността“ за съответната дейност. Случаите, при които този срок спира да тече, са определени в чл. 4, ал. 2 от ПМС № 23 от 13.02.2023 г.

**19. Ред за оценяване на концепциите за проектни предложения[[7]](#footnote-8):**

Неприложимо.

**20. Критерии и методика за оценка на концепциите за проектни предложения[[8]](#footnote-9):**

Неприложимо.

**21. Ред за оценяване на проектните предложения:**

Проектното предложение се оценява съгласно съответните разпоредби на Раздел ІІ „Предоставяне на безвъзмездна финансова помощ чрез подбор“ от Глава трета „Предоставяне на безвъзмездна финансова помощ“ на ЗУСЕФСУ, при спазване на разпоредбите на ПМС № 23 от 13.02.2023 г.

Оценката на проектното предложение се осъществява по електронен път, чрез системата ИСУН от Оценителна комисия (ОК), назначена със заповед на Ръководителя на Управляващия орган на ПОС 2021 – 2027 г., на база методика и критерии, одобрени от Комитета за наблюдение на ПОС 2021-2027 г. и посочени в раздел 22 на Условията за кандидатстване. Съставът на OK съобразява предмета на процедурата, като членовете и помощник-оценителите притежават необходимата професионална компетентност за изпълнение на задачите и отговарят на изискванията по чл. 17, ал. 2 и 3 от ПМС № 23 от 13.02.2023 г.

Оценяването на проектното/ите предложение/я се извършва в срок до три месеца от датата на подаването му/им или от крайния срок за подаването му/им.

В случай че кандидат по процедурата подаде повече от едно проектно предложение в ИСУН, той може писмено да оттегли всички проектни предложения, които счита за несъответстващи на условията за кандидатстване. В този случай OK не разглежда оттеглените предложения. При неоттеглено повече от едно проектно предложение, OК разглежда последното подадено от кандидата по дата и час проектно предложение. В случай че в процеса на оценка по критерий 2 и/или критерий 3 от административно съответствие и допустимост бъде установено, че едно лице участва като кандидат и/или партньор в повече от едно проектно предложение, се разглежда единствено последното подадено по дата и час проектно предложение, в което той участва, независимо в какво качество – кандидат или партньор, а всички други проектни предложения с негово участие се отхвърлят.

Въз основа на настоящите критерии комисията извършва оценка на проектните предложения на два етапа: 1. Оценка на административно съответствие и допустимост; 2. Техническа и финансова оценка.

Оценка на административното съответствие и допустимостта (ОАСД) е етап от оценяването на проектното предложение, при който се извършва проверка относно формалното съответствие на проектното предложение и на допустимостта на кандидатите и проектните дейности. За всеки показател се поставя оценка Да, Не или Неприложимо. В случай че кандидат получи оценка НЕ на някой от критериите, проектното предложение не се допуска до етапа на Техническа и финансова оценка.

По останалите критерии от ОАСД е допустимо оценителната комисия да изисква допълнителни документи/информация от кандидата. Въз основа на извършената оценка на административното съответствие и допустимостта комисията изготвя списък на проектните предложения, които не се допускат до техническа и финансова оценка. В списъка се посочват и основанията за недопускане.

В случаи на установени в процеса на оценка нередовности, непълноти и/или несъответствия на проектното предложение, на кандидата се изпраща уведомление през модул „Оценителни сесии“, секция „Комуникация“ в ИСУН, за което той получава съобщение на електронния адрес, посочен при регистрацията за кандидатстване. Предвид това промени в профила на кандидата в ИСУН са невъзможни. Допуснатите от кандидата нередовности, непълноти и/или несъответствия се отстраняват с оглед постигане на съответствие с методиката и критериите за оценка. В уведомлението задължително се съдържа информация, че неотстраняването им може да доведе до прекратяване на производството по отношение на кандидата и се определя разумен срок за представяне на ревизирана проектна документация, който не може да бъде по-кратък от една седмица. В случай че кандидата не отстрани в срок нередовност, непълнота и/или несъответствие с изискванията на процедурата, производството по предоставяне на БФП по отношение на кандидата се прекратява на основание чл. 34, ал. 4, т. 2 от ЗУСЕФСУ.

При оценката на проектното предложение по критерий „Исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента“, се извършва проверка на:

1. информацията в ИСУН при необходимост, за програмни периоди 2007 - 2013 г., 2014-2020 г. и 2021 – 2027 г.;

2. декларираните обстоятелства от кандидата, вкл. представената справка за изпълнение на сходни проекти и дейности за период от 10 години преди датата на кандидатстване.

В случай че при проверката възникне съмнение за наличие на двойно финансиране, OK има право да изиска, както писмени становища от компетентните ведомства, така и резюмета на проекти или дейности от кандидата.

Техническата и финансова оценка (ТФО) е оценка по същество на проектните предложения, която се извършва в съответствие с критериите за оценка на проектите. Въз основа на общия брой точки, проектните предложения се класират в низходящ ред. Максималният брой точки, който може да получи едно проектно предложение, е 100. За финансиране се одобряват по реда на класирането всички или част от проектните предложения, чиято обща оценка и индивидуална оценка по критерии, са по-големи или равни на 13 на сто от максималния възможен брой точки до покриване на общия размер на предварително определените и обявени финансови средства по процедурата.

При оценката по критерий 4 от ТФО „Разходоефективност“, в случай на съмнение относно обосноваността на разходите по проекта, оценителната комисия може да изиска информация от кандидата за лицата, издали документите/офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност.

По иницииране от член на OK и при необходимост по време на оценката е възможно посещение на място с цел запознаване на OK в детайли със спецификите на предвидените в проектното предложение дейности; извършване на проверка за двойно финансиране и др. и добиване на достатъчна увереност за последващо оценяване на съответния критерий, съгласно методиката за оценка по процедурата. За извършеното посещение се изготвя доклад, който става приложение към доклада за оценка на проектното предложение.

В случай че две или повече проектни предложения са класирани с еднакъв брой точки, но при недостатъчен финансов ресурс, при класирането предимство се дава на това проектно предложение, получило по-висок брой точки на критерий 2 от ТФО. В случай че тези проектни предложения имат еднакъв брой точки по критерий 2, за финансиране се предлага проектното предложение, което има по-висок брой точки по критериите, както следва: №№ 1, 4, 3 от ТФО. В случай че проектните предложения имат еднакъв брой точки и по тези критерии, за финансиране се предлага това, което е подадено първо в срока на кандидатстване в ИСУН. Проектно предложение, което е оценено с 0 точки по някой от критериите за техническа и финансова оценка, няма да бъде предложено за финансиране.

Цялата комуникация с кандидата по време на периода на оценка ще се извършва електронно чрез профила на кандидата в ИСУН, през който е подадено проектното предложение. Промени в профила са недопустими.

С цел недопускане на двойно финансиране, за финансиране не се предлагат проектни предложения, в чийто обхват попадат защитени зони, които са предмет на проектни предложения, получили по-висок брой точки. При равен брой точки, се сравняват получените точки по критериите както следва: №№ 2, 1, 4, 3 от ТФО. В случай че проектните предложения имат еднакъв брой точки и по тези критерии, за финансиране се предлага това, което е подадено първо в срока на кандидатстване в ИСУН.

Оценяването на проектното предложение приключва с одобрение на доклад за оценка на OK от Ръководителя на Управляващия орган на ПОС 2021 - 2027 г.

При наличие на отрицателен резултат от оценяването, процедурата се прекратява.

При наличие на положителен резултат от оценяването, Ръководителят на Управляващия орган взема решение за предоставяне на безвъзмездна финансова помощ за одобреното проектно предложение, което се обективира в Административен договор за предоставяне на безвъзмездна финансова помощ (АДБФП), съдържащ всички реквизити, посочени в чл. 37, ал. 3 от ЗУСЕФСУ.

Процесът, свързан с попълване и подаване на проектното предложение в ИСУН и представянето на допълнителна информация/ документация при оценка на същото, е представено в Ръководството за потребителя за модул „Е-кандидатстване“ в ИСУН: <https://eumis2020.government.bg/bg/s/Default/Manual>.

|  |  |  |  |
| --- | --- | --- | --- |
| **22. Критерии и методика за оценка на проектното предложение:** | | | |
| **№** | **Критерий** | **ДА/НЕ/НП** | **Методика на оценка** |
| ***Административно съответствие и допустимост*** | | | |
| 1. | Кандидатът е представил всички документи, които се изискват за целите на кандидатстването, като документите, за които е указано, са подписани и приложени във формата, посочен в условията за кандидатстване. |  | Извършва се проверка за съответствие на документите от секция „Прикачени документи“ във Формуляра за кандидатстване, с изискуемите такива съгласно раздел „Списък на документите, които се подават на етап кандидатстване“ от условията за кандидатстване. |
| 2. | Кандидатът е допустим съгласно условията за кандидатстване и проектното предложение е подадено от лицето, което го представлява, или от упълномощено/ оправомощено лице. |  | Извършва се проверка на съответствието на информацията в секция „Данни за кандидата“ от Формулярa за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими кандидати“ от условията за кандидатстване. |
| 3. | Партньорът е допустим съгласно условията за кандидатстване. |  | Извършва се проверка на съответствието на информацията в секция „Данни за партньора“ от Формулярa за кандидатстване в ИСУН и секция „Прикачени документи“, ако е приложимо, с изискванията и условията на раздел „Допустими партньори“ от условията за кандидатстване. |
| 4. | Исканата безвъзмездната финансова помощ не се предоставя за финансиране на разходи, които вече са финансирани със средства от ЕФСУ или чрез други фондове и инструменти на Европейския съюз, както и с други публични средства, различни от тези на бенефициента. |  | Извършва се проверка на информацията в справката към декларация „Обща“ във Формуляра за кандидатстване в системата ИСУН. При възникване на съмнение за риск от двойно финансиране, се изисква информация от съответния компетентен орган и/или от конкретния бенефициент, от когото се изисква да представи резюмета на проекти или дейности, за които е установен риск от двойно финансиране по образец, предоставен от оценителната комисия. |
| 5. | Дейностите, за които се иска финансиране от програмата, са допустими съгласно условията за кандидатстване. |  | Извършва се проверка на съответствието на дейностите, включени в проекта и посочени в секция „План за изпълнение/ Дейности по проекта“ от Формуляра за кандидатстване в ИСУН, и указанията на раздел „Дейности, допустими за финансиране“ от условията за кандидатстване. |
| 6. | В проектното предложение са заложени индикаторите (показателите) за краен продукт и резултат съгласно условията за кандидатстване, посочен е източникът за тяхното отчитане и същите отговарят на изискванията за разпределение на ниво регион. |  | Извършва се проверка на съответствието на информацията в секция „Индикатори“ във Формуляра за кандидатстване в ИСУН с изискванията на раздел „Индикатори (показатели)“ от условията за кандидатстване. |
| 7. | Проектът не е бил физически завършен или изцяло осъществен към датата на подаване на проектното предложение от бенефициента, независимо дали всички свързани плащания са направени или не от бенефициента. |  | Извършва се проверка на секция „Е-Декларации“ от Формуляра за кандидатстване в ИСУН. |
| 8. | Обявени са процедури за обществени поръчки за всяка една от дейностите по проекта, предвидени за изпълнение от външен изпълнител. |  | Извършва се проверка за съответствие на информацията, представена в секция „Прикачени документи“ във Формуляра за кандидатстване в ИСУН, с указанията на раздел „Списък на документите, които се подават на етап кандидатстване“ от условията за кандидатстване и с информацията, налична в ЦАИС ЕОП. |
| ***Оценка за качество Максимален брой точки – 100*** | | | |
| ***I. Опит - 30 т.*** | | | |
| 1. | Кандидатът има опит в изпълнението на дейности от подобен характер.  Кандидатът разполага с екип от експерти, имащи опит в изпълнението на дейности от подобен характер.  Кандидатът няма опит в изпълнението на дейности от подобен характер. | **30 т.**  **15 т**.  **1 т.** | Извършва се проверка за съответствие на информацията, представена в секция „Прикачени документи“ във Формуляра за кандидатстване в ИСУН, с указанията на раздел „Списък на документиете, които се подават на етап кандидатстване“ от условията за кандидатстване.  Под дейности от подобен характер се разбират дейности за подобряване на природозащитното състояние на пещеролюбиви видове прилепи. |
| ***II. Методика на работа по основните дейности - 55 т.*** | | | |
| 2. | Кандидатът е описал проблемите, които съществуват в конкретните целеви за проекта обекти (пещери), които проектът си поставя за цел да отстрани (15 т.), като е предоставил и доказателствени материали (геореферирани данни или снимки или др.) (10 т.) | **25 т.** | Извършва се проверка на информацията в секция „План за изпълнение / Дейности по проекта“ и раздел „Прикачени документи“ във Формуляра за кандидатстване.  По този критерий се извършва оценка и дали за всяка от целевите пещери, включени в проектното предложение, е описан проблемът, който се цели да бъде разрешен, както и дали са предоставени доказателствени материали (снимки, публикации и др.). В случай че липсва описание за някоя от целевите за проекта пещери се приема, че описанието липсва изцяло и не се присъжда съответният брой точки по този компонент. |
|  | Описал е действащите режими и забрани в целевите за проекта територии.(10 т.)  Представил е описание за изпълнение на дейностите от които е видно че методите на работа съобразяват спецификата на целевите видове (предмет на опазване) (20 т.) | **10 т.**  **20 т.** | Извършва се оценка дали за всеки от целевите обекти са описани действащите режими и забрани в съответните територии. Помощна информация за оценка по този критерий може да бъде намерена напр. на интернет страницата на Изпълнителната агенция по околна среда <https://eea.government.bg/> или информационната система за защитените зони от мрежата Натура 2000 <https://natura2000.egov.bg/EsriBg.Natura.Public.Web.App>  Извършва се оценка дали от описанието за изпълнение на дейностите е видно, че методите на работа съобразяват спецификата на целевите видове. В случай че описанието на някоя от дейностите не отговаря на биологията на вида, не се присъждат 20 т. Помощна информация за оценка по този критерий може да бъде намерена напр. в Червена книга на Република България <https://www.moew.government.bg/bg/priroda/chervena-kniga-na-republika-bulgariya/>; докладите по чл. 17 от Директива 92/43/ЕИО за опазване на естествените местообитания и на дивата флора и фауна; утвърдените национални методики за мониторинг на съответния вид. |
| ***III. Финансова оценка - планиране и обосновка на бюджета на проектното предложение - 5 т.***  1. Налице е съответствие между предвидените дейности и видовете заложени разходи – тук влиза и хипотезата „Всички разходи са отнесени към съответстващия им раздел в бюджета“.  2. Спазени са заложените правила или ограничения по отношение на заложени процентни съотношения/прагове на разходите.  3. Исканата безвъзмездна финансова помощ не включва недопустими разходи.  4. В бюджета не е на лице дублиране на разходи. | | | |
| 3. | Не се налагат корекции в бюджета  Налагат се корекции в бюджета, свързани само с 1 от посочените 4 условия.  Налагат се корекции в бюджета, свързани с 2 от посочените 4 условия.  Налагат се корекции в бюджета, свързани с 3 от посочените 4 условия.  Налагат се корекции в бюджета, свързани и с 4-те посочени условия.  Налага се корекция по бюджета, която води до увеличаване на стойността на БФП. | **5 т.**  **4 т.**  **3 т.**  **2 т.**  **1 т.**  **0 т.** | Извършва се проверка на стойностите, попълнени в секция „Бюджет“ във Формуляра за кандидатстване. |
| ***ІV. Разходоефективност – 10 т.*** | | | |
| 4. | Всички дейности, за които това е указано, са остойностени на базата на анализ и остойностяването им отговаря на изискванията на условията за кандидатстване.  Не всички дейности, за които това е указано, са остойностени на базата на анализ, но остойностяването на тези, за които това е направено, отговаря на изискванията на условията за кандидатстване.  Остойностяването на дейностите, за които това е направено, не отговаря на изискванията на условията за кандидатстване. | **10 т.**  **5 т.**  **1 т.** | Извършва се проверка на съответствието на стойностите, попълнени в секция „План за изпълнение/ Дейности по проекта“ във Формуляра за кандидатстване, с представения Анализ на остойностяването в секция „Прикачени електронно подписани документи“ от същия, както и дали анализът на остойностяването е изготвен съгласно указанията на раздел 14. „Категории разходи, допустими за финансиране“ на условията за кандидатстване и се присъждат съответните точки.  В случай на съмнение относно обосноваността на разходите по проекта, оценителната комисия може да изиска информация от конкретния бенефициент за лицата, издали документите/офертите, в следствие на които е направено остойностяването по дейности и да направи допълнителни проверки по отношение на остойностяването на базата на минимум два източника на информация за удостоверяване на стойността за извършване на конкретната дейност. |

**23. Начин на подаване на проектните предложение/концепциите за проектни предложения:**

Проектно предложение по процедурата може да бъде подадено от кандидата или от оправомощено/упълномощено от него лице единствено чрез попълване на уеб базиран формуляр за кандидатстване чрез системата ИСУН: <http://eumis2020.government.bg/>. В случай че проектното предложение се подава от оправомощено/упълномощено лице, е необходимо представянето на заповед за оправомощаване или пълномощно от ръководителя на структурата/организацията-кандидат.

**Веднъж посочен, имейл адресът, асоцииран с профила на кандидата в ИСУН, не може да се променя.** Необходимо е кандидатите да разполагат винаги с достъп до имейл адреса, към който е асоцииран профилът в ИСУН.

**24.** **Списък на документите, които се подават на етап кандидатстване[[9]](#footnote-10):**

*Прилагат се само документи, които не са общодостъпни и публикувани на официална страница на органа, компетентен за издаването им или на други общодостъпни места. В случай че документите са публично достъпни, следва да се посочат активни електронни адреси, на които те са публикувани.*

24.1. Заповед за оправомощаване на длъжностното лице/пълномощно на лицето, което подписва от името на кандидата документите за кандидатстване по процедурата, ако е приложимо. В случаите, когато кандидатът се представлява заедно от няколко физически лица, пълномощното се подписва от всяко от тях. От текста на пълномощното/заповедта за оправомощаване следва да става ясно, че лицето/лицата с право да представлява/т кандидата упълномощава/т/ оправомощава/т пълномощника да подаде от негово/тяхно име конкретното проектно предложение, както и че лицето е упълномощено/оправомощено да представлява кандидата към датата на кандидатстване. Оправомощеното/упълномощено лице за подаване на проектното предложение няма право да оправомощава/упълномощава други лица. Пълномощното/Заповедта за оправомощаване се подписва с електронен подпис от лицето/ата с право да представлява/т кандидата, след което се прикачва в ИСУН.

24.2. Обща декларация и декларация за НСИ – приложими единствено в хипотеза на оправомощаване/упълномощаване и/или когато кандидатът/партньорът се представлява от повече от едно лице и/или в състава на управителния му орган са включени повече от едно лица. При тази хипотеза, представляващият/те кандидата/партньора декларира/т в лично качество в отделни файлове обстоятелствата, посочени в електронните декларации във формуляра за кандидатстване ИСУН (обща и за НСИ), като копира текста от електронните декларации и брандира документа съгласно изискванията за визуализация и публичност с лого на Европейския съюз и лого на програмата. Файловете с декларациите се подписват с електронен подпис от лицето/ата с право да представлява/т кандидата, съответно партньора, след което се прикачват в ИСУН.

24.3 Документи за съгласие/разрешаване за кандидатстване по процедурата.

24.3.1. При кандидат или партньор ЮЛНЦ се представя документ, с който съответният управителен орган разрешава/се съгласява да се кандидатства по процедурата.

24.3.2. При кандидат или партньор научен институт се представя решение за съгласие за кандидатстване по процедурата от първостепенния разпоредител с бюджетни кредити – за институти към БАН или от ръководството на Управителен орган – за други институти.

24.3.3. При кандидат или партньор висше училище се представя декларация за съгласие от ректора.

24.3.4. При кандидати природонаучни музеи, се представя решение на принципала за съгласие за кандидатстване по процедурата.

24.3.5. При кандидат община се представя Решение на Общинския съвет.

24.4. Подписано споразумение за партньорство, ако е приложимо. При кандидат и/или партньор община се представя и Решение на съответния Общински съвет за одобрение на партньорството.

24.5. Решение на компетентния орган от съгласуване по реда на екологичното законодателство за планираните дейности.

24.6. Информация за изчислението на целевата площ на интервенции – описателна част и геореферирани данни.

24.7. Документи, с които се доказва опит на кандидата в изпълнението на сходни предходни проекти, когато такъв е наличен – копия от договори и/или референции, и/или приемо-предавателни протоколи, от които да е видно, че изпълнението на дейностите е приключило, и др. Кандидатът може да посочи линк към публично достъпни регистри, интернет страници и/или бази данни, чрез който може да бъде извършена проверка на информацията. Кандидатите могат да докажат опит и чрез опит на свои експерти, включени в управлението или в изпълнението на проекта, които са наети по трудово правоотношение към датата на кандидатстване. В този случай се представя копие от трудовия договор на служителя, както и доказателства за опита му като напр. копия от договори, длъжностни характеристики, референции, трудови и/или служебни книжки и др.

24.8. Документи, с които се доказва допустимостта на кандидата/партньора съгласно раздели 11 и 12 от условията за кандидатстване.

24.8.1. Документи, удостоверяващи, че съответната научна организация е вписана в Регистъра за научната дейност в Република България, поддържан от Министерството на образованието и науката и че същата е акредитирана от Националната агенция за оценяване и акредитация (*ако е приложимо* *за кандидата или партньора*). Информацията може да се представи чрез посочване на съответните интернет адреси.

24.8.2. Документ, удостоверяващ, че съответното висше училище отговаря на условията за допустимост на раздел 11/12 от условията за кандидатстване – писмо от ректор или от декан на съответната катедра, посочване на интернет адрес, др. (*ако е приложимо*).

24.8.3. Документи, удостоверяващи, че съответното ЮЛНЦ отговаря на условията за допустимост на раздел 11/12 от условията за кандидатстване – учредителни документи (учредителен акт/устав и др.). В случай че документите са публично достъпни, следва да бъдат посочени електронни адреси (*ако е приложимо*).

24.8.4. Документи, удостоверяващи, че съответният природонаучен музей отговаря на условията за допустимост на раздел 11/12 от условията за кандидатстване – представя се акт за учредяване или решение на ръководен орган (*ако е приложимо*).

24.8.5. Доказателства, че кандидатът/партньорът ЮЛНЦ е извършвал дейност за финансова година 2022 и/или 2023 г. – представят се ОПР и/или счетоводен баланс, от които по отношение на текуща печалба/загуба, стойност на собствения капитал и стойност на актива в баланса е видно, че кандидатът/партньорът са извършвали дейност, както и по отношение на приходите и разходите в ОПР да е налице число, различно от 0 (*ако е приложимо*).

24.8.6. Документи, доказващи, че стопанската и нестопанската дейност, разходите и финансирането на кандидата/партньора са ясно разделени – за кандидати и партньори, извършващи стопанска дейност (действащи към датата на кандидатстване счетоводна политика или извлечение от нея, от които да е видно, че разделението на икономическите от неикономическите дейности е осигурено към датата на кандидатстване, индивидуален сметкоплан, годишен финансов отчет, вкл. баланс и отчет за приходите и разходите и/или др.). С посочените документи се доказва и изпълнението на изискванията по т. 19 и т. 21 от Рамката за държавна помощ за научни изследвания, развитие и иновации (2022/C 414/01), където това е приложимо. *Доказването с документи, че са изпълнени изискванията по т. 21 от Рамката за държавна помощ за научни изследвания, развитие и иновации (2022/C 414/01) е приложимо за кандидати и партньори, в качеството им на научноизследователски организации, които извършват стопанска дейност с чисто допълващ характер по смисъла на Рамката.*

24.9. Списък с линкове към сайт на АОП (ЦАИС ЕОП) за публикуваните (към датата на кандидатстване) решения/ обявления/ обяви за събиране на оферти за процедури/избор на изпълнители за обществени поръчки по реда на ЗОП или към Единния информационен портал, където е/са публикувана/и публичната/ите покана/и по реда на глава четвърта от ЗУСЕФСУ.

24.10. Декларация по образец, Приложение № 6, за липса на обстоятелствата по чл. 25, ал. 2 от Закона за управление на средствата от Европейските фондове при споделено управление. *Декларации се предоставят за кандидата и за всеки от партньорите.*

24.11. Други документи, спомагащи за обосновката на необходимостта от изпълнение на проектното предложение, включително проучвания, анализи, снимков/картен материал, онагледяващ описаните проблеми в проектното предложение и други, ако е приложимо.

Подписването на документите и прикачването им в ИСУН се извършва съгласно Ръководство за потребителя за модул „Е-кандидатстване“ и Приложение № 1 към условията за кандидатстване.

**25. Краен срок за подаване на проектното предложение[[10]](#footnote-11):**

**10.08.2024 г.**

**26. Допълнителна информация:**

Кандидатите по процедурата могат да искат разяснения по документите за кандидатстване, в частта „Условия за кандидатстване“ в срок до три седмици преди крайния срок, посочен в раздел 25 на условията за кандидатстване чрез модула за „Е-кандидатстване“, достъпен на интернет адрес: <https://eumis2020.government.bg/> съгласно [Ръководство за потребителя за модул „Е-кандидатстване”](https://files2020.government.bg/7b89e1d3-8e0b-4e93-b289-ba240f2661f2?access_token=BsxXSxYVOlFw0qcNq6Ib1IW-2a1tUxC-hvFLjQw9XYEZJR5DItWiLRlq-VPo4Ihe9BPZamuEg6xu_9mowhBrUnJIiz65xwTw4G9DBru-ohfrvlSkgp85URBn7jtGdLhM2iDPAO6gVP1gPAL3Enpv4svQ2POqULwljl8tKpVmE5trEaKIf-XmA9Nzsafp587YGA4j59N3O84dSoXY9dekCKnQeZvw20bZFGi2kjrh9SV-H4O9hlmPzaftfndkHzhXus9ZqYhH2Mv8cvdyBdf_hJVRGed1BiCvRJh7NDR0m8Y) .

Разясненията от УО се дават по отношение на условията за кандидатстване, не съдържат становище относно качеството на проектното предложение и са задължителни за кандидата. Писмени отговори ще бъдат публикувани в 10-дневен срок от получаване на искането за разяснения, но не по-късно от две седмици преди първия краен срок за подаване на проектни предложения. Отговорите ще бъдат публикувани в системата ИСУН, модул Е-кандидатстване, секция „Отворени процедури“, „Документи за кандидатстване и информация“, както и на интернет страницата на ПОС 2021-2027 г. в Единния информационен портал на Европейските фондове <http://www.eufunds.bg>, като за това ще бъде информиран кандидатът.

**27. Приложения към Условията за кандидатстване:**

* Приложение № 1– Указания за попълване на формуляр за кандидатстване и подаване на проект по процедурата, чрез системата ИСУН.
* Приложение № 2 – Образец на Анализ на остойностяване.
* Приложение № 3 – Указания за изчисление на целевата стойност на индикаторите от из-пълнението на проект по процедурата.
* Приложение № 4 – Обща декларация – образец.
* Приложение № 5 – Декларация за данни от НСИ – образец.
* Приложение № 6 – Декларация за липса на обстоятелствата по чл. 25, ал. 2 от ЗУСЕФСУ.

1. Посочват се конкретни изисквания към индикаторите (показателите) по процедурата, вкл. индикатори (показатели), които следва задължително да бъдат включени в проектните предложени, в случай че има такива. [↑](#footnote-ref-2)
2. Посочва се процентът на безвъзмездната финансова помощ (европейско и национално съфинансиране) и на съфинансирането от страна на бенефициентите (ако е приложимо). [↑](#footnote-ref-3)
3. Кандидатите за бенефициенти следва да имат предвид, че носят отговорност за изпълнение на договора за предоставяне на безвъзмездна финансова помощ в съответствие със закона и условията за изпълнение, като при наличие на някое от основанията по чл. 70, ал. 1 от ЗУСЕФСУ, финансовата подкрепа може да бъде отменена изцяло или частично чрез извършване на финансова корекция спрямо бенефициента, включително във връзка с дейността на партньора по проекта. [↑](#footnote-ref-4)
4. В случай че е приложимо, се посочват и недопустими разходи, както и съответната информация съгласно изискванията на чл. 59, ал. 2 от Закона за управление на средствата от Европейските фондове при споделено управление. [↑](#footnote-ref-5)
5. Решение на СЕС от 8 май 2013 г., по обединени дела Libert и др., C‑197/11 и C‑203/11, EU:C:2013:288, т. 83, както и Решение на СЕС от 21 декември 2016 година по дело Organismos [↑](#footnote-ref-6)
6. Описват се изискванията за постигане на съответствие с хоризонталните принципи на ЕС и, ако е приложимо, на принос към тях. [↑](#footnote-ref-7)
7. Попълва се ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-8)
8. Попълва се ако по процедурата се извършва предварителен подбор на концепции за проектни предложения по смисъла на чл. 31, ал. 1 от Закона за управление на средствата от Европейските фондове при споделено управление. [↑](#footnote-ref-9)
9. В случай че по процедурата се извършва предварителен подбор на концепции за проектни предложения, документите, които се подават на този етап, се посочват отделно. [↑](#footnote-ref-10)
10. В случай че по процедурата се извършва предварителен подбор на концепции за проектни предложения, се посочва и краен срок за подаване на концепциите. [↑](#footnote-ref-11)